«Солиқ ва божхона хабарлари» газетасининг 2014 йил 15 июль 29-сони - Gazeta.Norma.uz\n«Солиқ ва божхона хабарлари», №29, 2014й. 15 июль\nМустақиллик йилларида мамлакатимизда хусусий мулк ва хусусий мулкдорлар ҳуқуқи ҳимоясини таъминлаш чора-тадбирлари ижтимoий йўнaлтирилгaн бoзoр иқтисoдиётигa aсoслaнгaн oчиқ дeмoкрaтик дaвлaт вa фуқaрoлик жaмиятини бaрпo этиш борасида амалга оширилаётган туб ижтимоий-иқтисодий ислоҳотларнинг негизини ташкил қилади.\nМамлакатимизнинг барча вилоятларида таркибий бўлимларига, хусусан, 14 ҳудудий бошқарма, 127 ахборот-маслаҳат ва бизнес маркази, 14 ҳакамлик суди, учта тренинг-ресурс маркази ва 21 унитар корхонага эга Савдо-саноат палатаси давлат ҳокимияти ва бошқаруви органлари билан самарали ҳамкорлик қилмоқда, тадбиркорлар ишончини қозониб, давлат ва хусусий сектор ҳамкорлигини тобора мустаҳкамламоқда.\nИжарачи билан дастлабки аҳдлашувга кўра коммунал хизматлар ва электр энергияси учун тўловлар ижара ҳақига киритилмайди, балки у истеъмол қилинган миқдорига қараб тўланади. Ушбу ҳолда ҳисобварақ-фактурани қандай қилиб тўғри расмийлаштириш мумкин? Унда коммунал хизматлар ва электр энергияси бўйича ҚҚС суммасини кўрсатиш керакми? ЯСТ бўйича солиқ солинадиган базага фойдаланиш хизматларини (коммунал хизматлар ва электр энергияси) тўлаш суммаси киритиладими? Ҳисобда тўлаш суммаси ва ҚҚС қандай проводкалар билан кўрсатилади?\nЯСТ тўловчиси бўлган ишлаб чиқариш корхонаси 2013 йил ноябрида хорижий ҳамкордан ўз ишлаб чиқаришида фойдаланиш учун хом ашё олди. Мазкур шартнома бўйича тўлов амалга оширилмаган. 2014 йил мартида хорижий ҳамкор тугатилиши муносабати билан товарни мазкур шартнома бўйича етказиб бериш сотувчи томонидан ҳақ олмасдан ва харидорнинг тўловисиз амалга оширилиши хусусида қўшимча битим имзоланди. Корхона ҳисоби ва солиқ солишида хом ашёни текинга олиш (кредиторлик қарзини ҳисобдан чиқариш) қандай акс эттирилади? Божхона декларацияси ва товарлар келтириш карточкасини қайта расмийлаштириш керакми?\nДаъво муддати тугаган кредиторлик қарзини ҳисобдан чиқариш чоғида товарни корхона даромадларига кирим қилиш ва солиқларни тўлаш керак. Буни қандай қилиб тўғри амалга ошириш ва импорт контрактини ёпиш мумкин?\nАгар жадвалда таътил май ойида назарда тутилган, ходим эса уни январда бериш тўғрисида ариза берган бўлса, раҳбар унга таътил бермасликка ҳақлими? Корхонадаги тартибга кўра, буйруқ таътилнинг тўлиқ тегишли кунларига чиқарилади, ҳақ эса фақат амалда ишланган ойлар учун тўланади, бунда ходим таътилнинг барча тегишли кунларидан фойдаланади. Бу қанчалик тўғри?\nДастурни тўлиқ ўзлаштириб олдим ҳисоб. Энди «Солиқлар»дек муҳим ва керакли модулга ўтадиган фурсат келди. Қолаверса, биринчи ярим йиллик юзасидан ҳисобот топшириш вақти ҳам келди.\nМолия вазирлиги ва ДСҚнинг «Солиқ ҳисоботининг шаклларини тасдиқлаш тўғрисида"ги қарорга ўзгартириш ва қўшимчалар киритиш ҳақида»ги қарори (АВ томонидан 13.06.2014 йилда 2439-1-сон билан рўйхатдан ўтказилган) билан ягона солиқ тўлови бўйича солиқ ҳисоботи шакллари амалдаги қонун ҳужжатларига мувофиқлаштирилди.\nБиз шуъба корхона учун Ўзбекистонга олиб кириш пайтида импорт божхона божи ва қўшилган қиймат солиғидан озод қилинадиган технологик ускуналар рўйхатига киритилган ускуна сотиб олмоқчимиз. Унинг учун талаб қилинадиган мувофиқлик сертификатини ишлаб чиқарувчи завод бериши мумкин. Хорижий давлат вакили берган ҳужжат ҳақиқий бўладими?\nБизнинг фирмамиз ишлаб чиқариш мақсадлари учун Хитойдан дастгоҳларга деталлар олиб келди. Божхонадан ўтказиш билан шуғулланувчи декларантнинг айтишича, божхоначилар божхона қийматига тузатиш киритишни талаб қилишаётган экан. Уларнинг бунга ҳақлари борми? Агар ҳақлари бўлса, тузатиш қандай киритилади? Биз қандай ҳужжатларни расмийлаштиришимиз керак, божхона эса қандай ҳужжатларни талаб қилишга ҳақли эмас?\n2014 йилнинг июль ойи учун\n– Қандай даромад хайрлироқ ва яхшироқ, эй расулуллоҳ? – дея сўрашди. – Касб қилиб топилган ва алдовсиз тижорат орқали келган даромад, – дея жавоб бердилар ул зот (сав).\nБугунги кунда бухгалтерлик жозибали касблардан бири, зеро деярли ҳар қандай ташкилотга бухгалтер керак. Шу боис бундай мутахассисларга талаб тобора ортиб бораётганлигига ажабланмаслик лозим. Бироқ бухгалтерлик жабҳасига дадил кириб бориш ёки бундай мақсаддан воз кечиш учун шу касбнинг афзалликларидан ташқари камчиликларини ҳам билиш зарур.\nБиз яқинда МЧЖни рўйхатдан ўтказдик ва тиббий буюмларнинг чакана реализациясини амалга оширмоқчимиз. Санитария-эпидемиология назорати ҳудудий органларининг хоналаримиз санитария нормалари ва қоидалари талабларига мувофиқлиги тўғрисида хулосасини олишимиз зарурми? Зеро Президентнинг яқинда қабул қилган қарорига мувофиқ уни тақдим этиш талаби бекор қилинган-ку. Биз штатда олий фармацевтик маълумотли ходимга эга бўлишимиз ва мазкур фаолият турини амалга оширишга лицензия олиш учун унинг дипломи нусхасини тақдим этишимиз шартми? Зеро лицензия талабларида бундай шарт мавжуд эмас.


Мамлакатни либераллаштириш йўлида. Мирзиёев Ўзбекистонни қанчалик ўзгартирди? – O'zbekiston milliy paralimpiya assotsiatsiyasi\nМосквадаги «Карнеги» таҳлил марказида Ўзбекистон президенти Шавкат Мирзиёевнинг 4 йиллик президентлик даври ҳақида мақола эълон қилинди. Муаллиф Юрий Саруханян мамлакат Мирзиёев даврида қандай ўзгарганини таҳлил қилган.\nШавкат Мирзиёев президентликка келгач, олдинги раҳбарият танқид қилинишига сабаб бўлган деярли барча муаммоларни ҳал қилди. Энди унинг олдида сўнгги йилларда пайдо бўлган янги муаммоларни ҳал қилиш вазифаси турибди. Ислоҳотларни амалга ошириш йилдан йилга қийин бўлиб бораверади.\nШавкат Мирзиёев учун кейинги йил биринчи президентлик муддатидаги сўнгги йил бўлади. Ортда қолган вақт давомида мамлакатда ҳам, дунёда ҳам уни ислоҳотчи президент сифатида билишди. Мирзиёев президентликка келиши билан кенг кўламдаги ислоҳотлар амалга оширилишини маълум қилганди. Чиндан мамлакатда ўзгаришлар бошланди: иқтисодиётда либераллик кўзга ташланди, сўз эркинлигининг дастлабки кўринишлари пайдо бўла бошлади, сиёсий элита эса дунё билан мулоқотга киришди.\nМирзиёевнинг ислоҳотлари бутун миллат томонидан қўллаб-қувватланди. Ислоҳотларга кўникканлар ҳам, уни қабул қила олмаганлар ҳам бўлди. Коронавирус эса ислоҳотларнинг белига тепди. Кўп мамлакатлар қатори Ўзбекистон ҳам пандемияга тайёр эмаслиги кўринди, кейинчалик бир неча босқичдаги карантин ўзининг иқтисодий асоратларини кўрсата бошлади.\nМирзиёев кейинги йил иккинчи муддат учун номзодини қўйиши кутилмоқда. Тўғриси, сайловларда жуда катта рақобат кутиш қийин. Президентни ҳозир бошқа савол ўйлантираётган бўлса керак: амалга оширилаётган ислоҳотларни давом эттириш керакми ёки янада аниқроқ ислоҳотларга ўтиш? Ахир Мирзиёев даврида ўзбек халқи анча талабчан бўлиб улгурди.\nИслом Каримов вафотидан кейин Шавкат Мирзиёев мамлакат раҳбарлигига келганида, жамоатчилик унинг ислоҳотлар режасига ишонишда эҳтиёткорликни унутмади. Айримлар 13 йил олдин ҳукуматда иш бошлаган одам ислоҳотчи бўлишига ишонқирамаганди, бироқ Мирзиёев чиндан кўп нарсани ўзгартирди. Каримов даврида кўп танқид қилинадиган соҳаларда вазият яхшиланди: иқтисодиёт, жамоатчилик сиёсати ва халқаро алоқалар борасида ўзгаришлар рўй берди. Ўзбекистон қамоқхоналаридан кўплаб сиёсий маҳбуслар озодликка чиқарилди. Кексайиб қолган бу инсонлар энди мамлакат хавфсизлигига ҳеч қандай таъсир ҳам ўтказмаётганди. Шунингдек, ҳукумат Жаслиқдаги турли қийноқлар билан номи чиққан қамоқхонани ҳам ёпди.\nБу ўзгаришлар, шубҳасиз, Ғарб томонидан ижобий қаршиланди. 2005 йилдан буён илк марта АҚШнинг халқаро дин эркинлиги бўйича комиссияси Ўзбекистонни «қора рўйхати»дан чиқарди. Расмий Тошкент қўшнилар билан муносабатларни яхшилай бошлади. Қирғизистон ва Тожикистон билан чегара, трансчегаравий дарёлар масалалари муҳокама қилинди. Ўзбекистон ташаббуси билан Марказий Осиё давлатлари мулоқоти тикланди ва беш давлат раҳбарлари 2018 ва 2019 йилларда ўзаро учрашувлар ўтказишди.\nМирзиёев дунё ҳамжамиятини Ўзбекистонга инвестиция киритиш фойдали ва хавфсиз эканига ишонтира бошлади. Бу эса чинакам кутилмаган қадам эди. Ҳукумат валюта курсларини тартибга келтириб, валюта операцияларини осонлаштириб қўйди. Банк тизими ислоҳ қилинди ва хорижий инвесторлар учун тўсиқлар бекор қилинди.\nЎзбек мансабдори 2.0\nМирзиёев ўз атрофида яхши жамоа тўплашга кўп вақт сарфлади. Унинг даврида деярли барча вазирлар алмашди, ташқи ишлар вазиридан ташқари. Катта лавозимларга ёш кадрлар келди. Ўзбек раҳбарининг кўриниши ўзгарди: энди улар фақат кабинетда ўтирмайди, аксинча одамлар билан фаол мулоқотга киришган, ижтимоий тармоқларда ҳам фаоллашган. Улар энди нафақат маҳаллий журналистларга, балки хорижий ОАВ вакилларига ҳам интервью бера бошлашди. Раҳбарлар энди муаммолар ҳақида очиқ гапиришмоқда. Энди раҳбарлар муаммоли жойларга етиб боришмоқда. Масалан, Урганчда уйлари бузилиб компенсация ололмаган одамлар катта трассани ёпиб қўйганда бош вазир Абдулла Ариповнинг шахсан ўзи у ерга етиб бориб, аҳоли билан мулоқот қилганди. Ҳатто Мирзиёевнинг ўзи узоқ йиллар раҳбар кўрмаган туманларга бормоқда.\nБироқ муаммолар камайиб қолгани йўқ. Ҳамон юқори лавозимларга таниш-билишсиз эришиш қийин. Катта кадрлар ёшларнинг ўсишига ҳамон қаршилик қилмоқда. Ҳудудий раҳбарлар эскичасига, қўрслик билан бошқарувни амалга ошириши ҳолатлари кузатилиб турибди. Мирзиёевга кучли кадрлар етишмаяпти. Айтайлик, сўнгги йиллардаги энг юлдуз сиёсатчилардан бири Шерзод Кудбиев аввалига меҳнат вазири, кейин президентнинг кадрлар бўйича маслаҳатчиси бўлди. Ҳозирда эса у Давлат солиқ қўмитаси раҳбари.\n2016 йилгача ўзбек ОАВи кома ҳолатида эди: газеталарни ҳеч ким ўқимас, улар мажбурий обуна ҳисобигагина кун кўраётган, телевидение советлар давридагидан фарқ қилмас, интернет сайтлар расмий пресс-релизларни қайта нашр этиш билан кифояланарди. Шавкат Мирзиёев даврида барчаси кескин ўзгарди. ОАВ чинакамига жамиятнинг ҳаёт тарзини кўрсата бошлади. Олдинлари номини фақат секингина айтиш мумкин бўлган хорижий сайтлар очилди. Журналистлар ҳимояси учун бутун бошли агентлик ва фондлар очилди. Мирзиёев бу соҳага қанчалик жиддий қараётганини унга масъул сифатида ўз қизи Саида Мирзиёева ва собиқ матбуот котиби Комил Алламжоновни тайинлаганидан билиш мумкин.\nНатижада бугун ўзбек нашрларида ҳар қанақа танқидни учратиш мумкин. Мамлакатда машҳур блогерлар пайдо бўла бошлади. Раҳбарлар эса ўз ахборот хизматига эътибор бермоқда. Тўғри, ҳали тўла эркин матбуотгача анча бор, ҳамон тегиниш мумкин бўлмаган мавзулар сақланиб қолмоқда, аммо ўзгариш чиндан яхши томонга бўлмоқда.\nОАВ шунчалик катта обрўга эга бўлдики, раҳбарлар журналистлар танқидига учрамаслик учун ўз фаолиятини, ўзини тутишини назорат қилишга мажбур бўлмоқда. Масалан, пандемия даврида ахборотни яширишнинг имкони бўлмаяпти, чунки бу ҳақда ОАВ ва блогерлар саҳифасида барибир маълумот берилмоқда. Аввал ҳукумат шунчаки ҳеч нима айтмай қўя қолган бўларди.\nФақат имиж учунми?\nБироқ ҳали ўзгартириш керак бўлган нарсалар кўп: партиялар номигагина ишламоқда, монопол компанияларга ҳамон имтиёз берилмоқда. Тўрт йил – ислоҳотларнинг дастлабки ҳаяжонлари тугаши учун етарли муддат. Бу айниқса иқтисодиётда сезилмоқда. Бир томондан, ҳукумат солиқлар ва хусусийлаштириш каби муҳим соҳаларда ислоҳот амалга оширди. Бошқа томондан қатъий протекционизм иқтисодий сиёсатнинг асосий фалсафаси бўлиб қолмоқда, маҳаллий монополистлар учун субсидиялар ва имтиёзлар рақобатни бўғишда давом этмоқда, хусусийлаштириш жараёни эса шаффоф эмас. Ўзбекистон иқтисодиёти ҳукуматдагилар буни ўзгартириш учун ҳарчанд уринмасин, аввалги каби лоббистларнинг тор доираси манфаатлари учун хизмат қилишда давом этмоқда.\nЎзбекистонда улкан бюрократик аппарат ўсишда давом этмоқда. Ҳукумат янги вазирликлар ва муассасалар тузиш орқали муаммоларни ҳал қилишга уринмоқда. Натижада тушунарсиз тузилмалар пайдо бўлмоқда. Масалан, Маҳалла ва оилани қўллаб-қувватлаш вазирлиги тузилиб, унинг раҳбарияти таркиби ИИВдан чиққан ходимлар билан тўлдирилди.\nҲали ҳал этилмаган эски муаммолар қаторига янгилари қўшилмоқда. Амалдорларни ҳақиқий ҳолат эмас, кўпроқ ҳисоботларда KPI (самарадорлик энг муҳим кўрсаткичлари) ижроси қандай бўлиши қизиқтиради. Ҳукумат қарорлари ниқоби остида ҳокимиятга яқин бўлганлар хусусий бизнесни сиқиб чиқариши ҳолатлари кузатилмоқда.\nЮқорида айтилганидек, ўзбек ҳукумати танлов олдида турибди: ёки амалдаги ҳолатни сақлаб қолиш ёки тизимли ислоҳотларга ўтиш. Нима бўлганда ҳам энди уларга осон бўлмайди. Чунки Мирзиёевнинг либерал сиёсати ўзбекларни талабчан қилиб қўйди. Энди улар барчаси янада яхшироқ бўлишига ҳам ишонмоқда.\nОзарбойжон ва Арманистон ўртасида жанговар тўқнашувлар бошланди. Икки томондан талафотлар бор\nЎзбекистонда коронавирусдан зарарланиш ҳолатлари сони 55 мингдан ошди


(1) Алиф. Лаам. Ро. Булар, ҳикматли китобнинг оятларидир.\n(2) Одамларга ўзларидан бўлган бир кишига ваҳий юбориб: «Одамларни огоҳлантир ва иймон келтирганларга Роббилари ҳузурида улар учун собитқадамлик борлигининг башоратини бер», деганимиз ажабланарли бўлдими? Кофирлар: «Албатта, бу очиқ-ойдин сеҳргардир», дедилар.\n(3) Албатта, Роббингиз осмонлару ерни олти кунда яратган, сўнг, (Зоти ва улуғлигига муносиб суратда) аршга юксалган Аллоҳдир. У ишнинг тадбирини қиладир. Унинг изнисиз ҳеч бир шафоатчи бўлмас. Ана ўша Аллоҳ Роббингиздир. Бас, Унга ибодат қилинглар. Эсламайсизларми?!\n(Аллоҳ таоло Ўзининг Робблик — тарбиякунандалик сифати ила осмонлару Ерни олти кунда яратган. Бу олти куннинг ҳақиқатини — кайфиятини Аллоҳнинг Ўзи билади. Аммо бизнинг тушунчамиздаги «кун» маъносида эмаслиги маълум. Чунки бизнинг тушунчамиздаги «кун» осмонлару Ер яратилгандан сўнг ерга муносиб бўлган вақт билан чегараланади. Бу оятдаги «кун» эса, осмонлару Ер яратилишидан олдинги замонга тегишли вақтни англатмоқда.)\n(4) Барчангизнинг қайтишингиз Унгадир. Аллоҳнинг ваъдаси ҳақдир. Албатта, У аввал бошда (барчани) Ўзи яратадир. Сўнгра, иймон келтирган ва яхши амал қилганларни адолат-ла мукофотлаш учун уларни қайтарадир. Кофир бўлганлар эса, куфр келтирганлари учун, уларга қайноқ сувдан шароб ва аламли азоб бордир.\n(5) У қуёшни зиё ва ойни нур қилган ҳамда сизлар йилларнинг ададини ва ҳисобини билишингиз учун унинг манзилларини ўлчовли қилган Зотдир. Аллоҳ ўшани фақат ҳақ ила яратди. У биладиган қавмлар учун оятларини батафсил баён қиладир.\n(Инсон ҳаёти давомида доимий ҳис этиб турадиган мавжудотлардан бири қуёш, яна биттаси ойдир. Лекин инсон уларнинг мавжудиятига ўрганиб қолганидан кўп ҳам эътибор бермайди.)\n(6) Албатта, кеча ва кундузнинг алмашиб туришида ва Аллоҳ осмонлару ерда яратган нарсаларда тақво қиладиган қавмлар учун оят — белгилар бордир.\n(Кеча кириши, муқаррар лаҳзада кеча киради. Кундуз бўлиши, муқаррар лаҳзада кундуз бўлади. Ҳеч ким, ҳеч қандай куч бу жараёнга аралаша олмайди. Ҳаммаси Аллоҳнинг иродаси ва тадбири ила рўй беради. Аммо бу ишлар тинимсиз такрорланаверганидан инсон бу жараёнга эътибор бермай қўйган.)\n(7) Албатта, Биз ила мулоқот бўлишини умид қилмаганлар ва бу дунё ҳаётидан рози бўлиб, у билан хотиржам қолганлар ҳамда оятларимиздан ғофил бўлганлар.\n(8) Ана ўшаларнинг жойлари, қилган касблари туфайли, жаҳаннамдир.\n(9) Албатта, иймон келтирганлар ва яхши амаллар қилганларни Роббилари, иймонлари сабабли, ҳидоятга бошлайдир. Наъийм жаннатларидалар, остларидан анҳорлар оқиб турадир.\n(10) У ердаги дуолари: «Аллоҳим, Сени поклаб ёд этамиз»дир. У ердаги сўрашишлари «Салом»дир. Охирги дуолари эса: «Оламларнинг Робби Аллоҳга ҳамд бўлсин»дир.\n(11) Агар Аллоҳ одамларга яхшиликни тез келтиргани каби ёмонликни ҳам тезлатса эди, ажаллари битган бўлур эди. Бас, Биз ила мулоқотда бўлишдан умиди йўқларни туғёнларида ташлаб қўямиз, адашиб-улоқиб юраверадилар.\n(Аллоҳ таоло бандаларига яхшиликни доим, тез, сўраса-сўрамаса бериб келади. Бу ҳаётда кўрилаётган ҳақиқат. Аммо ёмонликни сўраган заҳоти бермайди. Чунки ёмонликни ҳам тезда берса, ҳаммалари ҳалок бўлиб кетадилар. Аллоҳ бандаларини бунинг учун яратмаган. Шу боис ҳам Пайғамбаримиз алайҳиссалоту вассалом бир ҳадисларида насиҳат қилиб, кишиларни ўзларига қарши, моллари ва болаларига қарши дуо этишдан қайтарганлар.)\n(12) Қачонки инсонга зарар етса, Бизга ёнбошлаган, ўтирган ёки турган ҳолида дуо қиладир. Ундан зарарини кетказсак, худди ўзига етган зарар ҳақида Бизга дуо қилмагандек, кетаверадир. Ана шундай қилиб, исрофчиларга қилаётган амаллари зийнатланиб кўрсатилди.\n(Инсон иши юришиб турганида, ўзи соғ-саломат, тинч-омон ва роҳат-фароғатда бўлганида ҳеч нарса билан иши йўқ, бу дунё ҳаётига мағрур бўлиб юраверади. Албатта, Аллоҳ ҳидоятга бошлаган мўмин-мусулмонлардан бошқалари. Аммо мағрурланиб юрган ўша инсоннинг соғлиғигами, тинчлигигами ёки роҳатигами футур етса, бошига мусибат келса, дарҳол Аллоҳ ёдига тушади. Ёнбошлаган, ўтирган ёки тик турган ҳолида, яъни ҳар қандай ҳолатда Аллоҳга ёлборишни бошлайди. Ҳатто, энг катта кофир, фосиқлар ҳаётида ҳам бундай воқеалар рўй берганига тарихда мисоллар кўп. Яна аввалгидек, бу дунё ҳаётига ўзини уради. Аллоҳни унутади. Ўзининг бандалигини унутади. Бир куни келиб, бошига яна қайта мусибат тушиши мумкинлигини ҳам унутади. Ҳеч нарсадан таб тортмай, ибрат олмай, олдинги ҳолига тушиб қолади.)\n(13) Батаҳқиқ, сиздан олдинги асрларни зулм қилган чоғларида ва Пайғамбарлари очиқ-ойдин ҳужжатлар билан келганларида иймон келтирмайдиган бўлганларида ҳалок қилганмиз. Жиноятчи қавмларни ана шундай жазолаймиз.\n(14) Сўнгра, қандай амал қилишингизга назар солишимиз учун уларнинг ортидан сизларни ер юзида ўринбосарлар қилдик.\n(15) Қачонки, уларга очиқ-ойдин оятларимиз тиловат қилинганида, Бизга мулоқот бўлишдан умиди йўқлар: «Бундан бошқа Қуръон келтир ёки уни алмаштир», дедилар. Сен: «Мен ўзимча уни алмаштира олмасман. Мен фақат ўзимга ваҳий қилинган нарсага эргашаман, холос. Албатта, мен Роббимга осийлик қилсам, улуғ куннинг азобидан қўрқаман», деб айт.\n(Бу гапни ўта кетган жоҳилларгина айтиши мумкин. Улар ваҳий нима эканини билишни ҳам хоҳламайдилар. Унинг кимдан чиққанини ҳам, унинг инсоният учун аҳамиятини ҳам билмайдилар. Яъни, Қуръоннинг ўрнига бошқа нарса келтириб ёки уни алмаштириб, Роббимга осийлик қилсам, улуғ қиёмат кунининг азобига дучор бўлишдан қўрқаман. Пайғамбар бўлатуриб у зот алайҳиссалоту вассалом шунчалик қўрқсалар, Қуръон ўрнига бошқа дастур келтираётган ва унинг оятлари ёки ҳукмларини алмаштираётган оддий одамларни нима деса бўлар экан?!)\n(16) Сен: «Агар Аллоҳ хоҳлаганида, уни сизларга тиловат қилмас ва уни сизларга ўргатмас эди. Батаҳқиқ, мен орангизда ундан олдин ҳам умр кечирдим. Ақл ишлатиб кўрмайсизларми?» деб айт.\n(17) Аллоҳга ёлғон тўқиган ёки Унинг оятларини ёлғонга чиқарган кимсадан ҳам золимроқ одам борми?! Албатта, жиноятчилар нажот топмаслар.\n(18) Улар Аллоҳни қўйиб, ўзларига зарар ҳам, манфаат ҳам етказа олмайдиган нарсаларга ибодат қилурлар ва: «Ана ўшалар бизнинг Аллоҳ ҳузуридаги шафоатчиларимиздир!» дерлар. Сен: «Аллоҳга У осмонлару ерда билмайдиган нарсаларнинг хабарини бермоқчимисизлар?!» деб айт. Аллоҳ улар келтираётган ширкдан пок ва юксак Зотдир.\n(19) Одамлар фақат бир уммат бўлган эдилар. Сўнгра, ихтилофга тушдилар. Агар Роббинг томонидан айтилган сўз бўлмаганида, улар ихтилоф қилаётган нарса ҳақида ораларида ҳукм қилинган бўлар эди.\n(Дарҳақиқат, Одам атодан кейин ҳамма бир хил ақидада — тавҳид ақидасида эди. Аммо вақт ўтиши билан турли омиллар таъсирида баъзи ихтилофлар келиб чиқди. Айрим одамлар тавҳидни маҳкам тутдилар. Бошқалари ширкка кетдилар.)\n(20) Ва улар: «Унга Роббидан бир белги — мўъжиза тушса эди», дерлар. Бас, Сен: «Fайб Аллоҳникидир. Интизор бўлиб туринг, мен ҳам сиз ила интизор бўлувчиларданман», деб айт.\n(Мушрикларнинг одатлари шу: атрофларидаги сон-саноқсиз мўъжизалардан кўз юмиб, Пайғамбар алайҳиссалоту вассаломнинг ва у кишига келаётган ваҳийнинг ҳақ эканлигини тасдиқловчи алоҳида катта моддий мўъжиза келтиришни талаб қилишарди. Ҳазрати Муҳаммад алайҳиссалоту вассаломнинг шариатлари охирги шариат бўлганидан Аллоҳ таоло мушрикларнинг матлубини ортга суришга аҳд қилган эди. Шу боис Пайғамбари Муҳаммад алайҳиссалоту вассаломга мушрикларнинг бу бемаъни талабига: «Ғайб Аллоҳникидир. Интизор бўлиб туринг, мен ҳам сиз ила интизор бўлувчиларданман», деб айт», демоқда.)\n(21) Қачонки, одамларга уларга етган зарардан сўнг раҳматни тотдирсак, баногоҳ, уларда оятларимиз ҳақида макр бўлур. «Аллоҳ макрда тезкордир. Албатта, элчиларимиз қилаётган макрларингизни ёзиб борурлар», дегин.\n(Одам боласининг иши қизиқ: бошига мусибат тушса, Аллоҳни эслайди, Унга ёлборади, халос қилишини сўрайди. Мусибат кўтарилганида эса, ҳаммаси ёдидан чиқади, туғёнга кетади ва яна гуноҳ ишларга ботади. Ушбу ҳолат ояти каримада: «Қачонки одамларга уларга етган зарардан сўнг раҳматни тотдирсак, баногоҳ, уларда оятларимиз ҳақида макр бўлур», деб васф қилинмоқда. Ожиз бандалар ўзларича макр қилишга уринадилар. Аммо ҳамма нарсани билгувчи ва ҳар нарсага қодир Аллоҳ уларнинг макрини дарҳол йўққа чиқаради. Бунинг устига, Аллоҳнинг элчилари — фаришталар ҳар бир макрни ёзиб туради. Вақти келганда ўша ёзув маккорлар зиддига ҳужжат бўлади. Маккорлар икки дунёда ҳам макрларининг азобини тортади.)\n(22) У сизларни қуруқликда ва денгизда юргизадиган Зотдир. Токи сизлар кемада бўлганингизда ва у(кема)лар яхши еллар ила уларни олиб кетганида ҳамда улар бундан хурсанд бўлганларида, қаттиқ шамол келур ва уларга ҳар томондан тўлқин келур. Ўзларининг қуршовда қолганларини англаганларида, Аллоҳга чин ихлос билан: «Агар бизни мана шундан қутқазсанг, албатта, шукр келтирувчилардан бўлурмиз», деб дуо қилурлар.\n(23) Бас, қачонки У зот уларга нажот берса, кўрибсизки, улар ер юзида ноҳақдан зулм қилурлар. Эй одамлар! Бу зулмингиз фақат ўз зиёнингизгадир. Бу, ҳаёти дунё матоҳи, холос. Сўнгра, Бизга қайтишингиз бор. Бас, Биз нима амал қилганингизнинг хабарини берурмиз.\n(24) Албатта, дунё ҳаётининг мисоли худди Биз осмондан туширган сувга ўхшайдир. Бас, одамлар ва чорвалар ейдиган ер набототи у билан аралашиб, ер безагини олганда ва зийнатланганда ҳамда унинг аҳли, энди бунга эришдик, деб ўйлаганда, кечаси ёки кундузи унга Бизнинг амримиз келадир. Биз уни худди куни кеча яшнаб турмагандек қуритиб қўямиз. Тафаккур қиладиган қавмлар учун оятларимизни ана шундай батафсил баён қилурмиз.\n(25) Аллоҳ тинчлик диёрига даъват қилур ва Ўзи хоҳлаганларни сиротул мустақиймга ҳидоят қилур.\n(Аллоҳ бандаларини икки дунёда ҳам саодатли бўлишларини хоҳлайди. Уларни тинчлик диёрида, омонликда, бахт-саодат ва фароғатда бўлишга чақиради. Кимки Аллоҳнинг чақириғига лаббай деб жавоб берса, унинг айтганларини қилса, барча яхшиликларга етишади. Тўғри йўлда — сироти мустақимда барқарор туради. Доимо яхшиликларга соҳиб бўлади.)\n(26) Гўзал амал қилганлар учун гўзал савоб ва зиёдалик бордир. Уларнинг юзларини қаролик ҳам, хорлик ҳам қопламас. Ана ўшалар жаннат эгаларидир. Улар унда абадий қолурлар.\n(Аллоҳга иймон келтириб, Унинг чақириғига лаббай деб жавоб бериб, яхши амалларни қилиб яшаган бандалар бу дунёда гўзал ҳаёт кечирадилар. Охиратда эса, бу дунёда қилган гўзал амаллари учун савоб оладилар, жаннатга дохил бўладилар.)\n(27) Ёмонликларни касб қилганларга эса, ёмонликларига яраша ёмон жазо бўлур. Уларни хорлик қоплар. Улар учун Аллоҳдан бирор сақловчи ҳам бўлмас. Юзлари худди тун зулматидан бир парча ила қопланган каби бўлур. Ана ўшалар дўзах эгаларидир. Улар унда абадий қолурлар.\n(Олдинги манзаранинг тамоман акси. Оятда бу дунёда гўзал амаллар эмас, ёмон амаллар қилганлар васф қилинаётир. Ёмонликлари туфайли улар бу дунёнинг ўзида ёмон ҳаёт кечирадилар. Охиратда эса, уларга: «ёмонликларига яраша ёмон жазо бўлур».)\n(28) У кунда барчаларини тўплармиз. Сўнгра, ширк келтирганларга: «Сизлар ҳам, шерик қилганларингиз ҳам жойингиздан қимирламангиз», дермиз. Бас, ораларини ажратармиз ва шерик қилинмишлар: «Бизга ибодат этмаган эдингиз.\n(29) Биз билан сизнинг орангизда шоҳидликка Аллоҳ кифоядир. Биз, албатта, сизнинг ибодатингиздан ғофил эдик», дерлар.\n(30) Ўша ерда ҳар бир жон ўзи қилиб ўтган ишдан сўралур — хабардор бўлур ва ҳақиқий хожалари Аллоҳга қайтарилурлар. Ҳамда ўзларича тўқиб чиқарган нарсалари улардан ғойиб бўладир.\n(31) Сен: «Сизларни осмонлару ерда ким ризқлантиради? Ёки қулоқ ва кўзларингизнинг эгаси ким, тирикни ўликдан, ўликни тирикдан ким чиқаради? Ишнинг тадбирини ким қилади?» деб айт. Улар, албатта: «Аллоҳ», дерлар. Бас, сен: «Тақво қилмайсизларми?» деб айт.\n(Ушбу ояти карималар нозил бўлаётган даврдаги одамлар тушунчаси бўйича, ўсиб-ҳаракатланиб турган нарсалар тирик, ҳаракатсиз, ўсмай турган нарсалар ўлик ҳисобланар эди. Ана шу тасаввурга биноан қадимги тафсирчиларимиз «ўликдан тирикни чиқариш»га тухумдан қушни, уруғдан ўсимликни, данакдан дарахтни чиқаришни ва шунга ўхшаш ҳолатларни мисол қилиб келтирганлар. Ёки, аксинча, ҳамма ҳайвонлар тирик бола туғади, қушлар эса, жонсиз тухумни. Ўсиб етилган ўсимликдан жонсиз уруғ чиқади. Буларнинг ҳаммасини ким қилмоқда? Албатта, Аллоҳ!)\n(32) Бас, мана шу Аллоҳ сизнинг ҳақ Роббингиздир. Ҳақдан сўнг нима бўлади? Магар залолат бўлади. Бас, қаёққа бурилиб кетмоқдасиз?\n(33) Шундай қилиб, фосиқлик қилганларга Роббингнинг сўзи ҳақ бўлди. Улар иймон келтирмаслар.\n(34) Сен: «Сизнинг шерик келтираётганларингиз орасида махлуқотни аввал бошда яратиб, сўнгра уни қайтарадигани борми?» деб айт. Сен: «Аллоҳ махлуқотни аввал бошда яратиб, сўнгра уни қайтарар. Бас, қаёққа бурилиб кетмоқдасизлар?» деб айт.\n(35) Сен: «Сизнинг шерик келтираётганларингиз орасида ҳаққа ҳидоят қиладигани борми?» деб айт. Сен: «Аллоҳ ҳаққа ҳидоят қиладир. Эргашишга ҳаққа ҳидоят қиладиган Зот ҳақлироқми ёки ҳидоят қилмайдиган, балки ўзи ҳидоятга муҳтож кимсами? Сизга нима бўлди?! Қандай ҳукм қилмоқдасиз?!» деб айт.\n(36) Уларнинг кўплари гумонга эргашадилар, холос. Албатта, гумон ҳақ ўрнида ҳеч нарса бўла олмас. Албатта, Аллоҳ нима қилаётганларини билгувчи Зотдир.\n(Аллоҳнинг йўлида юрмаганларнинг кўплари, балки ҳаммалари гумон ва тахминга эргашадилар. Улардан, нима учун бу ишни қилмоқдасан, нима учун бу йўлга юрмоқдасан, деб сўралса, берадиган жавоблари фақат гумондан иборат бўлади. Қадимда бутпарастлар, ота-бобомиз шундай қилган, биз ҳам қилмоқдамиз, деб жавоб беришган. Ҳозирда ҳам фалончи айтгани учун, пистончи қилгани учун, дейишади.)\n(37) Ушбу Қуръон Аллоҳдан бошқа томонидан тўқиб чиқарилган эмас. Ва лекин у ўзидан олдингининг тасдиғи ва китобнинг тафсилотидир. Унда ҳеч шубҳа йўқ. У оламларнинг Роббисидандир.\n(38) Ёки ўзи тўқиб олган дерларми? Сен: «Агар ростгўй бўлсангиз, унга ўхшаш бир сура келтиринг ва (бу ишга) Аллоҳдан бошқа, кучингиз етганича, кимни хоҳласангиз, чақиринг», деб айт.\n(39) Балки, улар ўзлари илмини билмаган нарсани, уларга унинг таъвийли етмай туриб, ёлғонга чиқардилар. Улардан олдингилар ҳам шундай ёлғонга чиқарган эдилар. Золимларнинг оқибати қандай бўлганига назар сол.\n(40) Улардан унга иймон келтирадиганлар ҳам бор ва улардан унга иймон келтирмайдиганлар ҳам бор. Роббинг эса, бузғунчиларни яхши билгувчи Зотдир.\n(41) Агар улар сени ёлғончи қилсалар, сен: «Менга ўз ишим, сизларга ўз ишингиз, сизлар мен қиладиган ишдан поксизлар, мен сизлар қиладиган ишдан покман», деб айт.\n(Улар шунчалик далилларни кўриб-билиб, ҳақиқатни англаб етганларидан кейин ҳам иймон келтирмасалар, сени ёлғончига чиқарсалар, унда улар билан орани очиқ қилишингдан бошқа чора қолмайди. Уларга йўллар бошқа-бошқа эканини билдириб: Шу билан бирга, орада ҳеч бир алоқа қолмаганини ҳам таъкидлаш лозим.)\n(42) Ва улардан сенга қулоқ тутадиганлари ҳам бор. Агар ақл ишлатмасалар, карқулоқларга сен эшиттира олурмисан?!\n(43) Улардан сенга назар соладиганлари ҳам бор. Агар ўзлари (қалб кўзлари ила) кўрмасалар, кўрларни сен ҳидоят қила олурмисан?!\n(44) Албатта, Аллоҳ одамларга ҳеч зулм қилмас, ва лекин одамлар ўзларига зулм қилурлар.\n(Уларнинг энг катта зулмлари Ислом динига юрмасликларидир.)\n(45) Уларни тўплайдиган кунда худди наҳордан бир соатгина турганга ўхшаб, бир-бирлари билан танишурлар. Батаҳқиқ, Аллоҳнинг мулоқотини ёлғонга чиқарганлар ва ҳидоят топганлардан бўлмаганлар зиён қилурлар.\n(46) Ёки сенга уларга ваъда қилганимизнинг баъзисини кўрсатамиз ёки сени вафот эттирамиз. Бас, уларнинг қайтишлари Бизгадир. Сўнгра, нима қилаётганларига Аллоҳ шоҳиддир.\n(47) Ҳар умматнинг ўз Пайғамбари бордир. Қачонки уларга Пайғамбарлари келса, ораларида адолат ила ҳукм чиқарилур. Уларга зулм қилинмас.\n(48) Улар: «Агар ростгўйлардан бўлсангиз, бу ваъда қачон бўлади?» дерлар.\n(49) Сен: «Мен ўзим ҳам на зарарга ва на фойдага молик эмасман. Магар Аллоҳ нимани хоҳласа (шу бўлади). Ҳар умматнинг ўз ажали бор. Ажаллари келган вақтда бир соатга орқага ҳам, олдинга ҳам сура олмаслар», деб айт.\n(Гапнинг хулосаси шу. Бировга зарар ёки фойда етказиш фақат Аллоҳнинг иши. Агар Расулуллоҳ алайҳиссалоту вассалом ўзларига на зарар, на фойда етказа олмасалар, демак, ўзгаларга ҳам етказа олмасликлари турган гап. Лекин улар ҳадеб у зотдан ваъда қилинган азоб қачон келишини сўрайверадилар. Ажал келган соатнинг айни ўзида ҳалок бўладилар. Бунга ўтган умматлар, хусусан, Қуръони Каримда зикри келган умматлар ёрқин мисолдир. Баъзи уламоларимиз, умматларнинг ҳалокати фақат жисмоний бўлиши шарт эмас, маънавий ҳалокат ҳам шунга киради, дейдилар.)\n(50) Сен: «Хабар беринг-чи, агар Унинг азоби сизларга кечаси ёки кундузи келса, жиноятчилар унинг нимасига шошилмоқдалар?» деб айт.\n(51) У воқе бўлганидан сўнг унга ишондингизми? Энди-я?! Уни, тезроқ келсин, деб шошилаётган эдингиз-ку?!\n(Азобнинг тушиши муқаррар. Қачон бўлса ҳам, барибир тушади. Ана ўша вақтда мушрик ва кофирларга юқоридаги сўзлар айтилади.)\n(52) Сўнгра, зулм қилганларга: «Мангу азобни тортинглар. Фақат касб қилганингизга яраша жазо олурсизлар, холос», дейилур.\n(Улар бу дунёда қилган зулмлари — Аллоҳга иймон келтирмаганлари учун қилмишларига яраша жазо оладилар, дўзахда мангу қоладилар.)\n(53) Улар сендан: «У ҳақми?» деб сўрарлар. «Ҳа, Парвардигорим ҳаққи, албатта, у ҳақдир ва сизлар қочиб қутулувчи эмассизлар», деб айт.\n(54) Агар ҳар бир зулм қилган жонга ер юзидаги ҳамма нарса берилса-ю, уни фидо қилса ҳам. Азобни кўрганларида ичларида надомат чексалар ҳам. Улар ўртасида адолат ила ҳукм чиқарилур. Уларга зулм қилинмас.\n(55) Огоҳ бўлинг! Осмонлару ердаги нарсалар, албатта, Аллоҳникидир. Огоҳ бўлинг! Аллоҳнинг ваъдаси, албатта, ҳақдир. Лекин кўплари билмаслар.\n(56) У тирилтирур ва ўлдирур ва Унгагина қайтарилурсиз.\n(57) Эй одамлар! Сизга ўз Роббингиздан мавъиза, кўксингиздаги нарсага шифо, мўминларга ҳидоят ва раҳмат келди.\n(Эй одамлар! Қуръонни ёлғон деманг! Қуръонни фалончи тўқиган, деманг! Унинг тўғрисида шубҳа қилманг. У қалбингиздаги руҳий, маънавий дардларингизнинг барчасига шифо бўлиб келди. Ким Қуръонга иймон келтириб, мусулмон бўлса, у ўша одамни ҳидоятга бошлайди, Аллоҳнинг раҳматига эриштиради.)\n(58) Сен: «Аллоҳнинг фазли ила ва Унинг раҳмати ила. Бас, ана шу билан хурсанд бўлсинлар. У улар жамлайдиган нарсалардан яхшидир», деб айт.\n(Бир умматга икки дунё бахтига эриштирувчи илоҳий китоб берилиши ўша миллатга Аллоҳнинг фазли ва марҳаматидир. Бу миллат ушбу оятга амал қилиб, қанча хурсанд бўлса, арзийди. Аллоҳ таолонинг фазли ва марҳамати бўлмиш Қуръони Каримга иймон келтириб, уни ўзига дастур қилиб олган зотлар ўша энг улуғ фазл ва раҳматга эришган кишилар сифатида қанчалик хурсанд бўлсалар, шунчалик оз. Қуръонга эришиш дунёдаги бошқа ҳамма нарсаларни жамлаб, ўшаларга эга бўлишдан кўра яхшироқдир.)\n(59) Сен: «Аллоҳ сизга нозил қилган ризқдан хабар беринг-чи! Уни ҳаром ва ҳалол қилиб олдингиз!» деб айт. Сен: «Аллоҳ сизга изн бердими ёки Аллоҳга нисбатан ёлғон тўқияпсизми?» деб айт.\n(60) Аллоҳга нисбатан ёлғон тўқиётганларнинг қиёмат куни ҳақида нима гумонлари бор? Албатта, Аллоҳ одамлар учун фазл эгасидир. Лекин кўплари шукр қилмаслар.\n(61) Қайси ҳолда бўлсанг, Қуръондан нимани тиловат этсанг, ишлардан қай бирини қилсанг, албатта, Биз ўшанга киришаётган пайтингларда сизларга гувоҳмиз. На ер юзида ва на осмонларда зарра миқдоридаги, ундан кичикроқ ёки каттароқ нарса Роббингдан махфий бўла олмас, балки, очиқ-ойдин китобдадир.\n(Аллоҳ нафақат кўради ёки билади, балки унга гувоҳ бўлади ва очиқ-ойдин китобга ёзиб ҳам қўяди. Шундай бўлгандан кейин, дунёда энг катта гуноҳни қилганларнинг — Аллоҳ таологагина хос бўлган ҳаққа тажовуз этиб, унинг шаънига ёлғон тўқиб, берган ризқининг баъзисини ҳаром, баъзисини ҳалол деганларнинг гуноҳи махфий бўлиб қолармиди? Аллоҳ гувоҳ бўлиб турибди, очиқ-ойдин китобга ёзилиб турибди, деган эътиқод билан яшаб, Аллоҳга ихлос ила эътиқод ва бандалик қилганларнинг бирор амали зое бўлармиди? Албатта, йўқ. Ҳаммаси ҳисобга олинади ва мукофоти берилади.)\n(62) Огоҳ бўлингким, Аллоҳнинг дўстларига хавф йўқдир ва улар хафа ҳам бўлмаслар.\n(63) Улар иймон келтирганлар ва тақво қилганлардир.\n(Демак, Аллоҳнинг дўсти бўлиш жуда ҳам осон экан. Бунинг учун аввало, У зотга иймон келтириш; иккинчидан эса, тақводор бўлиш, яъни Аллоҳнинг айтганини қилиб, қайтарганидан қайтиб яшаш лозим экан. Кимнинг иймонида заррача хато бўлса ёки Аллоҳнинг кўрсатмалари асосида эмас, ўзганинг йўлида ҳаёт кечирса ёхуд ўзи ўзига йўлланма тузиб олса, у одам Аллоҳга дўст бўлиш бахтидан маҳрумдир.)\n(64) Уларга ҳаёти дунёда ҳам, охиратда ҳам хушхабар бор. Аллоҳнинг сўзларини ўзгартириш йўқ. Ана ўша улуғ ютуқдир.\n(Аллоҳнинг дўстларига икки дунё саодатининг хушхабари бор. Улар иймонлари ва тақволари туфайли, Аллоҳнинг инояти ила, аввало, бу дунёда саодатли ҳаёт кечирадилар. Охиратда эса, худди шу иймонлари ва тақволари сабабли жаннатга дохил бўладилар. Мазкур хушхабар Аллоҳнинг сўзларидир. Ҳозирда баъзи мусулмон жамиятлар ўша улуғ ютуққа бу дунё ҳаётида эриша олмаётган бўлсалар, бу нарса Аллоҳнинг калималари ўзгарганига эмас, балки иймон ва тақвода камчилик борлигига ёки иймон ва тақвонинг умуман йўқлигига далилдир.)\n(65) Уларнинг гапи сени хафа қилмасин. Албатта, азизликнинг барчаси Аллоҳникидир. У эшитгувчи ва билгувчи Зотдир.\n(66) Огоҳ бўлингким, осмонларда ким бўлса ва ер юзида ким бўлса, албатта, Аллоҳникидир. Аллоҳдан ўзга шерикларга илтижо қилаётганлар нимага эргашурлар? Улар фақат гумонга эргашурлар, холос. Улар фақат тахмин қилурлар, холос.\n(67) У сизларга сокинлик топишингиз учун кечани ва кўрсатувчи этиб кундузни қилган Зот. Албатта, бунда эшитадиган қавмлар учун оят — аломатлар бордир.\n(68) Улар, «Аллоҳ фарзанд тутди», дедилар. У (бундан) покдир. У беҳожатдир. Осмонлардаги нарсалар ва ердаги нарсалар Уникидир. Бу ҳақда сизнинг ҳеч қандай далилингиз йўқ-ку! Аллоҳга нисбатан билмаган нарсангизни айтаверасизми?\n(Одатда инсон қай ҳолларда фарзанд тутади? Фарзандсизлигим билинмасин; менга ёрдам бўлсин; кўнглимни кўтариб турсин ва ҳоказо ҳожатларни кўзлаб фарзанд тутади. Ажабо, Аллоҳ субҳанаҳу ва таоло шу каби ишларга муҳтожми? Унга нисбатан бунақа сифат бериш дурустми? Йўқ, албатта.)\n(69) Сен: «Албатта, Аллоҳга нисбатан ёлғон тўқиганлар нажот топмаслар», деб айт.\n(70) Бу дунёда (бир оз) фойдаланиш, кейин Бизга қайтишлари бор. Сўнгра, Биз уларга, куфр келтириб ўтганлари учун, шиддатли азобни тоттирамиз.\n(71) Уларга Нуҳнинг хабарини тиловат қилиб бер. Вақтики у ўз қавмига: «Эй қавмим, агар сизларга менинг мақомим ва Аллоҳнинг оятлари ила эслатишим оғир келаётган бўлса, бас, мен Аллоҳга таваккал қилдим. Сиз шерик келтирганларингиз билан биргаликда ўз ишингизни билаверинглар. Яна, ишларингиз ўзингиз учун ноаниқ бўлиб қолмасин. Сўнгра, менга нисбатан ҳукмингизни ижро этаверинглар, менга муҳлат берманглар.\n(72) Бас, агар юз ўгирсангиз, мен сизлардан ажр сўраганим йўқ. Менинг ажрим фақатгина Аллоҳдан. Ва мен мусулмонлардан бўлишга амр қилинганман», деди.\n(Эй Муҳаммад, ўз вақтида Нуҳ алайҳиссалом ҳам сенга ўхшаб қавмига пайғамбар бўлиб келган эди. Сен билан қавминг ўртасидаги ҳолат уларнинг ҳам бошидан кечган. Сенинг қавминг ичидан ҳам Нуҳ қавмидагига ўхшаш саркашлар чиқди. Улар Аллоҳнинг қудратига далолат қилувчи турли оят-белгилардан ўрнак олмаяптилар.)\n(73) Сўнгра, уни ёлғончига чиқаришди. Бас, Биз уни ва у ила бирга бўлганларни кемада қутқардик ва уларни халифалар қилдик. Оятларимизни ёлғонга чиқарганларни ғарқ этдик. Огоҳлантирилганларнинг оқибати қандай бўлганига назар сол.\n(74) Сўнгра, ундан кейин Пайғамбарларни қавмларига юбордик. Бас, улар очиқ-ойдин ҳужжатлар ила келдилар. Аммо у (қавм)лар олдин ёлғонга чиқарган нарсаларига иймон келтирувчи бўлмадилар. Тажовузкорларнинг қалбига шундай қилиб муҳр босамиз.\n(Эй сиз инсонлар, ушбу оятлар билан танишаётганлар! Сизлар ҳам ўша қавмларга ўхшаб аввал-бошдан Пайғамбарни, Қуръонни ёлғонга чиқариб, тажовузкорлик этманг. Агар шундай қиладиган бўлсангиз, ўшаларга ўхшаб қалбингизга муҳр босилиши, оқибатда ҳалокатга учрашингиз турган гап. Мана, қуйида қиссаси келадиган қавм ҳам худди шундай тақдирга дуч келган эди.)\n(75) Сўнгра, улардан кейин Мусо ва Ҳорунни Фиръавн ва унинг қавмига Ўз оят — мўъжизаларимиз ила юбордик. Бас, улар кибру ҳаво қилдилар ва жиноятчи қавм бўлдилар.\n(76) Бизнинг ҳузуримиздан уларга ҳақ келган пайтда: «Бу, албатта, очиқ-ойдин сеҳрдир», дедилар.\n(77) Мусо: «Сизга ҳақ келганда (шундай) дейсизларми?! Шу сеҳрми?! Сеҳргарлар нажот топмаслар», деди.\n(78) Улар: «Сен бизни оталаримиз тутиб келаётганида топган нарсамиздан буриш учун ва икковингизга ер юзида катталик бўлиши учун келдингми? Биз икковингизга иймон келтирувчилардан эмасмиз», дедилар.\n(Улар илм-маърифат асосида эмас, қалбларидаги аввалдан ўрнашиб қолган дард туфайли Аллоҳ томонидан келган динни инкор қилаётган эканлар. Бу фақат Фиръавн ва унинг қавмигагина эмас, балки Аллоҳнинг динига юришни хоҳламаган ҳар бир тоғут ва унинг қавмига хос хусусиятдир.)\n(79) Фиръавн: «Менга барча билимдон сеҳргарларни келтиринглар», деди.\n(80) Сеҳргарлар келганида, Мусо уларга: «Сизлар ташламоқчи бўлган нарсангизни ташлангиз», деди.\n(81) Улар ташлаганларида, Мусо: «Сиз келтирган нарса сеҳрдир. Албатта, Аллоҳ уни ботил қилур. Зеро, Аллоҳ бузғунчиларнинг ишини ўнгламас.\n(82) Ва Аллоҳ Ўз калимаси ила, гарчи жиноятчилар ёқтирмаса ҳам, ҳақни рўёбга чиқарур», деди.\n(Қиссанинг тафсилоти бошқа сураларда келган. Бу сурада эса, сиёқига мос равишда баъзи ҳолатлар баён қилинмоқда. Чунки Аллоҳ томонидан берилган мўъжизага соҳиб бўлган Пайғамбар сеҳрни осонликча билиши ажабланарлик эмас. У киши қалби Аллоҳга иймон ила тўла, ўз ишининг ҳақлигига, бошқаларнинг иши ботиллигига ишончи комил Зотдирлар. Дарҳақиқат, шундай бўлди ҳам. Аллоҳнинг «Бўл!» деган калимаси ила ҳар нарса бўлиши турган гап. Сеҳргарларнинг сеҳри ботил бўлди. Аллоҳ ҳақни рўёбга чиқарди.)\n(83) Мусога ўз қавмидан баъзи зурриётларгина Фиръавн ва амалдор-зодагонларининг фитна қилмоқларидан қўрққан ҳолларида иймон келтирдилар, холос. Албатта, Фиръавн ер юзида баланд кетган эди. Албатта, у исрофчилардан эди.\n(84) Мусо: «Эй қавмим, агар Аллоҳга иймон келтирган бўлсангиз, агар мусулмон бўлсангиз, фақат Унгагина таваккал қилинг», деди.\n(85) Улар: «Аллоҳгагина таваккал қилдик. Роббимиз, бизни золим қавмларга фитна қилиб қўйма.\n(86) Ва Ўз раҳматинг ила бизга кофир қавмлардан нажот бергин», дедилар.\n(Арабчада «фитна» сўзи синов маъносини англатади. Жумладан, темирни ўтга солиб синаб кўришни ҳам фитна дейишади. Шунингдек, фитна сўзи «алдов» ва «адашув» маъносини ҳам англатади. Ушбу оятда эса, мўминлар Аллоҳдан золим қавмларни улар устидан ғолиб қилиб қўймасликни сўрашмоқда. Чунки бу иш фитнага сабаб бўлиши мумкин. Мўминлар, уларнинг ишлари тўғри экан-да, бўлмаса нима учун бизга ғолиб келишади, деган хаёлга боришлари мумкин. Бу эса, катта фитнадир. Аслида, Аллоҳ кофирларни билдирмай олиш учун аввал уларга зоҳиран ғалаба бериб ҳам туриши мумкин. Аммо бу мўминлар гуруҳи шуни ҳам хоҳламаяптилар.)\n(87) Биз Мусога ва унинг биродарига: «Икковингиз қавмингиз учун Мисрда уйлар тайёрланг, уйларингизни қибла қилиб, намозни тўкис адо этинглар ва мўминларга хушхабар бер», деб ваҳий юбордик.\n(88) Мусо: «Эй Роббимиз, Сен Фиръавнга ва унинг амалдорларига зебу зийнат ва молу дунё бердинг. Роббимиз, бу Сенинг йўлингдан адаштиришлари учундир. Роббимиз, уларнинг молларини йўқ қилгин ва қалбларини қаттиқ қилгин, то аламли азобни кўрмагунларича иймонга келмасинлар», деди.\n(89) У: «Батаҳқиқ, икковингизнинг дуоингиз қабул бўлди. Бас, собит туринглар ва билмайдиганларнинг йўлига эргашманглар», деди.\n(90) Ва Бани Исроилни денгиздан ўтказдик. Бас, Фиръавн ва унинг аскарлари ҳаддан ошган ва туғён қилган ҳолда уларни таъқиб этдилар. Токи унга ғарқ бўлиш етганида: «Бани Исроил иймон келтирган Зотдан ўзга Илоҳ йўқлигига иймон келтирдим ва мен мусулмонларданман», деди.\n(91) Эндими! Олдин исён қилган ва бузғунчилардан бўлган эдинг-ку?!\n(92) Бугун сенинг баданингни қутқарамиз. Токи ўзингдан кейингиларга ибрат бўлгин. Албатта, кўп одамлар Бизнинг оятларимиздан ғофилдирлар.\n(Соғлик-саломатлик, куч-қувват, молу мулк, ҳукм, мансаб ва бошқа имкониятлар борида қиларини қилиб юрган ҳар қандай одам ҳам ўлимига кўзи етиб қолганида Худони эслайди. Лекин бунинг фойдаси йўқ. Бу ҳақиқат ўша тоифадаги кишиларга уларнинг энг кўзга кўринган вакили Фиръавн мисолида тушунтирилмоқда. Жойингни эмас. Жонингни оламиз. Бошқалар каби ўласан. Чунки сен ҳам оддий-ожиз бандасан. Аммо жасадингни қутқарамиз. Балиқлар ҳам емайди. Сувга оқиб ҳам йўқ бўлмайди. Бошқа сабаб билан ҳам йўқ бўлиб кетмайди. «Токи ўзингдан кейингиларга ибрат бўлгин». Шунчалар мулкка эга бўлсанг ҳам, қанча катта даъволар қилган бўлсанг ҳам, аскарларинг шунча кўп бўлса ҳам, барибир Аллоҳнинг азобидан қутула олмаганингни кўриб ибрат олсинлар. «Албатта, кўп одамлар Бизнинг оятларимиздан ғофилдирлар».)\n(93) Батаҳқиқ, Биз Бани Исроилни ҳақиқий омонлик масканига жойлаштирдик ва уларни пок нарсалар ила ризқлантирдик. Бас, улар то ўзларига илм келмагунча ихтилоф қилмадилар. Албатта, Роббинг қиёмат куни улар орасида ихтилоф қилган нарсалари ҳақида Ўзи ҳукм чиқарур.\n(94) Агар сенга нозил қилган нарсамиздан шакда бўлсанг, сендан олдин китобни ўқиганлардан сўра. Батаҳқиқ, сенга Роббингдан ҳақ келди. Бас, ҳеч шубҳа қилгувчилардан бўлма.\n(95) Зинҳор, Аллоҳнинг оятларини ёлғонга чиқарувчилардан бўлма, у ҳолда зиёнкорлардан бўлиб қоласан.\n(96) Албатта, Роббингнинг калималари зиммасига вожиб бўлганлар иймонга келмаслар.\n(97) Агар уларга ҳамма оят-мўъжизалар келса ҳам, то аламли азобни кўрмагунларича.\n(98) Қани энди, бирон қишлоқ иймон келтирганда, унга иймони манфаат берса эди. Фақат, Юнус қавми иймон келтирганларида, улардан ҳаёти дунёдаги хорлик азобини кушойиш қилдик ва уларни маълум вақтгача фойдалантирдик, холос.\n(Оятнинг маъносидан кўриниб турибдики, Юнус алайҳиссаломнинг қавмига ҳаёти дунёнинг хорлик азоби таҳдид солиб қолганда барчалари бирдан иймонга келганлар. Ана шунда Аллоҳ таоло уларнинг бошидан бу азобни кўтарган ва иймонлари шарофати билан маълум муддатгача фаравон турмуш ила манфаатлантирган. Демак, қоида шу: қайси қишлоқ кофир бўлса, хорлик азобига дучор бўлаверади, қайси қишлоқ иймон келтирса, ундан хорлик азоби кушойиш қилиниб, иймони туфайли манфаатлар топаверади.)\n(99) Агар Роббинг хоҳласа, ер юзидаги кишиларнинг ҳаммаси иймонга келар эдилар. Ёки сен одамларни мўмин бўлишга мажбурлайсанми?\n(100) Аллоҳнинг изнисиз ҳеч бир жон мўмин бўла олмас. У ақл юргизмайдиганларга ўта ифлосликни раво кўрур.\n(Яъни, ҳар бир инсон иймонга эришиш учун Аллоҳ изн этган йўлдан юриши керак. У кўрсатган амалларни қилиши керак. Мисол учун, Аллоҳ берган ақлни ишлатиб, атрофдаги оят-далилларни тушуниб етиб, иймонга юзланиши керак. Ақлни ишлатмаса, ўзига ибрат олмаса, иши расво бўлади. Нотўғри йўлга юриб, залолатга кетади.)\n(101) Сен: «Осмонлару ердаги нарсаларга назар солинглар. Иймон келтирмайдиган қавмларга оят-мўъжизалар ва қўрқитувлар фойда бермас», деб айт.\n(102) Улар фақат ўзларидан олдин ўтганларнинг кунларига ўхшаш кунларга интизор бўлмоқдаларми? Сен: «Бас, интизор бўлинглар. Албатта, мен ҳам сизлар билан интизор бўлгувчиларданман», деб айт.\n(103) Сўнгра, Пайғамбарларимизга ва иймон келтирганларга нажот берамиз. Шундай қилиб, мўминларга нажот бермоғимиз зиммамиздаги бурчдир.\n(Охир-оқибатда мўминларнинг нажот топиши ҳақдир. Бу вазифани Аллоҳ таоло Ўзига бурч қилиб олгандир. Бу ҳақиқатни мўмин-мусулмонлар, айниқса, даъватчилар жуда яхши англаб етмоқлари лозим.)\n(104) «Эй одамлар, агар менинг динимда шак-шубҳангиз бўлса, бас, (билингки) мен сизлар ибодат қилаётган — Аллоҳдан ўзга — нарсаларга ибодат қилмасман. Лекин сизни вафот эттирадиган Аллоҳга ибодат қилурман ва мўминлардан бўлмоғимга амр қилинганман», деб айт.\n(105) Юзингни динга тўғри тут. Мушриклардан бўлма.\n(106) Аллоҳдан ўзга — сенга манфаат ҳам, зарар ҳам бермайдиган — нарсага илтижо қилма. Бас, агар шундай қилсанг, унда, сен золимлардан бўласан.\n(Ўзини билмаган золим одамлар Аллоҳни қўйиб, бут-санамлар ва бошқа нарсаларга илтижо этиб, манфаат топмоқчи ёки зарарни қайтармоқчи бўладилар. Сен, эй Пайғамбар, уларга ўхшама, Аллоҳдан ўзга ҳеч кимга, ҳеч нарсага илтижо этма.)\n(107) Агар Аллоҳ сени зарар ила тутса, Ундан ўзга ўшанга кушойиш берувчи йўқдир. Агар У сенга яхшиликни ирода қилса, Унинг фазлини рад қилувчи ҳам йўқдир. Уни бандаларидан хоҳлаганига етказур. У мағфират қилгувчи ва раҳимли Зотдир.\n(108) Сен: «Эй одамлар, сизга Роббингиздан ҳақ келди. Бас, ким ҳидоятга юрса, ўзи учун ҳидоят топадир. Ким залолатга кетса, ўз зарарига залолат топадир. Мен сизларнинг устингиздан қўриқчи эмасман», деб айт.\n(109) Ва сенга ваҳий қилинган нарсага эргаш ва Аллоҳ ҳукм қилгунча сабр қил. У ҳукм қилгувчиларнинг яхшисидир.


Форд трансмиссиясида нуқсон аниқланган 200 мингдан ортиқ автомобилни чақириб олишини маълум қилди » Ўзбекистон янгиликлари – Zamin.uz\nФорд трансмиссиясида нуқсон аниқланган 200 мингдан ортиқ автомобилни чақириб олишини маълум қилди\nАҚШнинг Форд автомобилсоз корпорацияси АҚШ ва Канадада сотилган 202 минг автомобилни автоматик ўтказмалар қутисидаги нуқсон боис таъмир учун чақириб олади. Бу ҳақда, компания расмийларининг баёнотига таяниб, “Ведомости” хабар бермоқда, дейилади "Дарё" нашрида.\nСервис акцияси 2011–2012-йилларнинг Ф-150 пикапларини, шунингдек, 2012-йилнинг Эхпедитион ва Линcолн Навигатор йўлтанламасларини қамраб олади.\nТилга олинган автомобилларда заводдаги хатолик туфайли трансмиссия нуқсони вужудга келган — у кутилмаганда ҳаракат чоғида биринчи тезликка ўтиб қолиши мумкин. Бу носозлик туфайли камида учта автоҳалокат содир бўлгани маълум.\nБундан ташқари, 2014–2015-йилларнинг 80 мингта Эхплорер кроссоверлари ҳам таъмир учун қайтариб олинади.\nБарча нуқсонлар бепул бартараф этилади.\n19:38 Lincoln янги Navigator йўлтанламасини намойиш этди (Фото)\n23:29 Сирғали автомобиль бозоридаги нархлар (2016 йил 1 май)


Обама нацистлар лагерини бориб кўрди\n28 июн 2022, Тошкент вақти: 04:16\nШунингдек, Обама Гуантанамо маҳбусларини қабул қилиш борасида Германия ҳукуматига мурожаат қилмагани ҳамдан улардан бу масалада бирон бир таклиф олмаганини маълум қилди.\n-Гуантанамо қамоқхонасини ёпишга кўмаклашиш имконлари борасида ЕИ билан сўзлашувлар олиб борганмиз. Канцлер Меркел бу масалани биз билан очиқ муҳокама қилган. Биз канцлердан бирон аниқ ваъда беришни сўраганимиз йўқ, канцлер хоним ҳам ўз навбатида бу масалада бизга ҳеч қандай ваъда бермаган, деди Обама.\nГермания сафари давомида Обама Ҳолокост қурбонларини хотирлаш учун Бухенвальд концлагерини зиёрат қилди.\nШу куннинг ўзида АҚШ президенти Ироқ ва Афғонистонда жароҳатланган ҳарбийлар даволанаётган госпиталга ҳам боришни режалаган.


Қирғизистон президенти Сооронбай Жээнбеков, бугун, 16 ноябрь куни 61 ёшни қарши олди. Мирзиёев ўз ҳамкасбини самимий муборакбод этди\nТОШКЕНТ, 16 ноя - Sputnik. Ўзбекистон президенти Шавкат Мирзиёев Қирғизистон президенти Сооронбай Жээнбеков билан телефон орқали мулоқот қилди, деб хабар қилмоқда президент матбуот-хизмати.\n"Давлатимиз раҳбари ҳамкасбини туғилган куни билан самимий муборакбод этиб, унга мустаҳкам соғлик, бахт-саодат ва муваффақият тилади", - дейилган хабарда.\nТомонлар Ўзбекистон-Қирғизистон амалий ҳамкорлигини янада кенгайтиришнинг долзарб жиҳатларини муҳокама қилиб, халқаро ва минтақавий аҳамиятга молик масалалар юзасидан фикр алмашганлар.\nҚирғизистон президенти Сооронбай Жээнбеков бугун 16 ноябрь куни 61 ёшни қарши олди.


Кун фотоси: Шимол ва Жануб келишди\n15:10 / 09.01.2018\nШимолий Корея Жанубий Корея билан Пёнгчанг Олимпиадасига «алоҳида делегация» юбориш бўйича келишувга эришди. Бу делегация таркибидан артистлар, мусиқачилар ва таэквондо бўйича махсус жамоа ўрин олади. Ҳозирча шимолликлар Олимпиадага ўз спортчилари делегациясини юбориши ёки юбормаслиги маълум эмас. 8 йилдан буён КХДР Қишки олимпиадада қатнашмайди.\nБугун, 9 январь, сешанба куни Пханмунджом чегара пунктида Жанубий ва Шимолий Корея ўртасидаги музокараларнинг биринчи раунди бошланди.\n2015 йил декабридан бери илк бор ўтказилаётган музокараларнинг асосий мавзуси Сеул ва Пхеньян муносабатларини яхшилаш бўйича амалий қадамлар, жумладан, КХДР спортчиларининг Пёнгчангдаги қишки Олимпиададаги иштироки бўлди.\nИкки давлат делегациялари таркибига 5 кишидан кирди. Жанубий Корея делегациясини бирлашиш вазири Чо Мён Гён, КХДР делегациясини Кореяни бирлаштириш қўмитаси раиси Ри Сон Гвон бошқарди.\nЎз навбатида, Жанубий Корея Корея уруши давомида ажралиб кетган оилалар учрашувини 16 февраль куни ташкиллаштириш таклифи билан чиққан.


Президент Москва шаҳрида даволанмоқда | Альянс-Пресс\n27.09.2016 20:37 1185\nПрезидент Москва шаҳрида даволанмоқда\nДавлат Бошлиғи илгари ўзига ташхис қўйиб, сўнг юрак касалини даволай бошлаган МККнинг мутахасисларининг назорати остида муолажани давом эттирмоқда. Президентнинг юрак уриши маромини бузилиши бўйича даволаш жараёнига РМФА нинг академиги, профессор А.Ш. Ревишвили таклиф этилди. Ҳозирги пайтда Президентнинг юрак аритмияси билан боғлиқ муаммо бартараф этилди.\nБундан ташқари , МККси шифокорлари, 2008 йилда унинг захарлангани муносабати билан Туркияда ошқозонидан операция бўлгани сабабли Давлат Бошлиғига эндоскопик аргон - плазмали абляция муолажасини қўлладилар.\nШифокорларнинг эътирофларича, Алмазбек Атамбаевнинг аҳволи анчайин яхшиланган. Президентнинг ҳолати мутахасислар томонидан қониқарли деб баҳоланган ва у ҳафта якунида касалхонадан чиқиши мумкинлиги айтилган.\nЭслатиб ўтиш жоизки, москвалик мутахасислар билан бирга , Қирғизистон Республикаси Президенти ишлари Бошқармасига қарашли Марказий клиника касалхонаси бош шифокори ўринбосари, медицина фанлари доктори, кардиолог Гульмира Баитова ҳам даволаш жароёнида иштирок этмоқда.


Инсоний фазилат. - Баҳоуддин Нақшбанд ёдгорлик мажмуаси маркази\nМуборак динимиз, гӯзал шариатимиз инсонларни бир-бирларига кӯмак бериб, далда бӯлишга чақиради. Айниқса, етимларни, муҳтож қарияларни, якка ёлғиз инсонларни зиёрат қилиш, уларнинг оғирини енгиллатишнинг савоби улуғ, ажри баланд.\nПайғамбаримиз ( соллаллоҳу алайҳи ва саллам) етим ва ожизларга ёрдам беришга буюриб: "Мен етимни қарамоғига олган киши билан жаннатда мана бундай бӯламан ", деб кӯрсатгич ва ӯрта бармоқларини бир қилиб кӯрсатдилар (Имом Бухорий, "Саҳиҳ"). Демак, Расулуллоҳнинг ( соллаллоҳу алайҳи ва саллам) жаннатдаги қӯшнилари етимларга ғамхӯрлик қилган, уларни қарамоғига олган, илмли, одобли, динига, юртига муҳаббатли қилиб вояга етказган кишилар бӯлади. Ҳар бир мусулмон бу ҳадисга мувофиқ иш қилса жаннатда Пайғамбар билан бирга бӯлар экан.\nҚуръони каримда бундай марҳамат қилинади:"Динни (охиратни) инкор этадиган кимсани кӯрганмисиз?! Бас, у етимни жеркийдиган ва мискин (бечора)га таом баришга тарғиб қилмайдиган (кофир) кимсадир"(Моъун,1-3.оятлар). Оятда муҳтожларга, ожизларга зулм ӯтказиб, ҳаққини ейдиганлар қиёматга ишонмайдиган кимсалар, деб сифатланмоқда. Демак, ҳар бир киши имконият даражасида бундай одамларга кӯмаклашиб, ёрдам бериши ва бошқаларни ҳам шунга тарғиб қилиши керак. Ҳақиқий мусулмон бу улуғ ишларда бардавом бӯлмоғи лозим бӯлади.\nҲимоясиз ва ночор кишиларга зулм ӯтказиш, ҳаққини поймол қилиш уларни камситиш катта гуноҳдир. Қуръони каримда :"(Вояга етган) етимларга мол-мулкларини (қайтариб) беришингиз, пок нарсани нопок нарсага алмаштирмангиз. Уларнинг молларини ӯз молларингизга қӯшиб ҳам емангиз! Зеро, бу катта гуноҳдир" дейилган (Нисо, 2оят).\nУшбу Қурони карим оятда норасида болаларга марҳум ота-онасидан қолган меросни алдов йӯли билан эгаллаш мумкин эмаслигини билдиради. Агар ислоҳ қилиш ниятида олган бӯлса ҳам, вояга етганларидан сӯнг молини тезликда қайтариш зарур. Шу билан уларнинг ҳаққи адо қилинган бӯлади.\nМуҳтожларга мехр қӯрсатиш, ғамхӯрлик қилиш, улардан хабардор бӯлиш жамиятда ва инсонлар орасида ижтимоий тенглик ва фаровонликка сабаб бӯлади. Уларга эътиборсиз бӯлишнинг оқибати хатарлидир.\nАллоҳ таолонинг суюкли бандалари камтарин, саховатли, меҳр-муҳаббатли кишилар бӯлади. Шундай экан, кӯнглимизни кенг қилиб, қӯни-қӯшнилар, маҳалладаги ёрдамга муҳтожлардан меҳримизни аямайлик.\nКогон туман “Шохи-Нажаф” жомеъ\nмасжидиниг имом хатиби Асадов Хусен


30.06.2016. Муҳим факт 06 - Эмитент олий органи томонидан қабул қилинган қарорлар\nБиржа тикерининг номи: MENG\nЖойлашган ери: Тошкент ш., Мирзо-Улуғбек тумани, Мирзо Улуғбек кўчаси, 32 А уй\nПочта манзили: 100007, Тошкент ш., Мирзо-Улуғбек тумани, Мирзо Улуғбек кўчаси, 32 А уй\nЭлектрон почта манзили: maxsusenergogaz@inbox.ru, office@maxsus.uz, aomeginfo@maxsus.uz\nРасмий веб-сайти: www.maxsus.uz\nУмумий йиғилиш ўтказиш санаси: 2016 йил 30 июн\nУмумий йиғилиш баённомаси тузилган сана: 2016 йил 08 июл\nУмумий йиғилиш ўтказилган жой: Тошкент ш., Мирзо-Улуғбек тумани, Мирзо Улуғбек кўчаси, 32 А уй\nУмумий йиғилиш кворуми: 83,8 %\n1. Кузатув кенгашининг 2015 йил якунлари бўйича "MAXSUSENERGOGAZ" АЖни бошқариш фаолияти Кузатув кенгаши Раисининг ҳисоботи ҳамда Кузатув кенгаши томонидан 2015 йилда қабул қилинган қарорларни тасдиқлаш. 100 126 807 овоз 0 0 0 0\n2. "MAXSUSENERGOGAZ" АЖ Бошқарувининг 2015 йилдаги молиявий-хўжалик фаолияти натижалари бўйича йиллик ҳисоботини тасдиқлаш. 100 126 807 овоз 0 0 0 0\n3. 2015 йил бўйича "MAXSUSENERGOGAZ" АЖда тараққиёт стратегиясига эришиш учун кўрилган чора-тадбирлар тўғрисида Бошқарув ҳисоботини тасдиқлаш. 100 126 807 овоз 0 0 0 0\n4. "MAXSUSENERGOGAZ" АЖнинг 2015 йилдаги молиявий-хўжалик фаолияти натижалари бўйича Тафтиш комиссияси йиллик ҳулосасини тасдиқлаш. 100 126 807 овоз 0 0 0 0\n5. 2015 йил якунлари бўйича "MAXSUSENERGOGAZ" АЖнинг соф фойдани тақсимлаш. 82,11 104 127 овоз 17,89 22 680 овоз 0 0\n7. "MAXSUSENERGOGAZ" АЖнинг Тафтиш комиссияси таркибини тасдиқлаш.\n1. Салаходжаев Рауфхон Фарходхонович – Ўзбекистон Республикаси Вазирлар Маҳкамаси қошидаги прогнозлаштириш ва макроиқтисодий тадқиқотлар институти катта илмий ходими\n126 807 овоз 0 0 0 0\n2. Горлова Евгения Сергеевна - Ўзбекистон Республикаси Вазирлар Маҳкамаси қошидаги прогнозлаштириш ва макроиқтисодий тадқиқотлар институти кичик илмий ходими 126 807 овоз 0 0 0 0\n3. Шилова Наталья Викторовна - «O’zenergota’minlash» АЖнинг қимматли қоғозлар бўйичаиқтисодчи 126 807 овоз 0 0 0 0\n8. "MAXSUSENERGOGAZ" АЖ Ташқилий тузилмасини тасдиқлаш. 100 126 807 овоз 0 0 0 0\n9. "MAXSUSENERGOGAZ" АЖ Бошқарув таркибини тасдиқлаш. 100 126 807 овоз 0 0 0 0\n10. "MAXSUSENERGOGAZ" АЖ Уставиянги таҳририни тасдиқлаш. 100 126 807 овоз 0 0 0 0\n11. "MAXSUSENERGOGAZ" АЖ Акциядорларумумий йиғилиши, КузатувКенгаши, Тафтишкомиссияси, Бошқарув Низомлариниянги таҳририрда тасдиқлаш. 100 126 807 овоз 0 0 0 0\n12. Аффилланган шахс билан келгусида "MAXSUSENERGOGAZ" АЖ томонидан кундалик хўжалик фаолияти жараёнида акциядорларнинг кейинги йиллик умумий йиғилишигача бўлган даврда тузилиши мумкин бўлган битимни (битимларни) маъқуллаш. 100 126 807 овоз 0 0 0 0\n13. "MAXSUSENERGOGAZ" АЖниўртамуддатгава узоқ муддатгаривожлантиришнингстратегиясини тасдиқлаш. 100 126 807 овоз 0 0 0 0\n14. "MAXSUSENERGOGAZ" АЖнингучйил мобайнидаталаб қилиб олинмагандивидендлари. 100 126 807 овоз 0 0 0 0\n15. "MAXSUSENERGOGAZ" АЖ Бошқарув Раисини ва Бошқарув аъзоларини ёллаш ҳақидаги меҳнат шартномаларини тасдиқлаш. 100 126 807 овоз 0 0 0 0\n16. "MAXSUSENERGOGAZ" АЖ бизнес-режаси параметрларининг бажарилиши бўйича ҳисоботини эшитиш ва Кузатув кенгашини 2016 йилда ўтказиладиган мажлисларини жадвалини тасдиқлаш. 100 126 807 овоз 0 0 0 0\n1. 1) Кузатув кенгаши Раисининг "MAXSUSENERGOGAZ" АЖни бошқариш бўйича Кузатув кенгаши 2015 йил якунлари бўйича фаолияти ҳисоботи, ҳамда Кузатув кенгаши томонидан 2015 йилда қабул қилинган қарорлар тасдиқлансин.\n1) "MAXSUSENERGOGAZ" АЖнинг 2015 йилдаги молиявий-хўжалик фаолияти натижалари бўйича Бошқарувнинг йиллик ҳисоботи тасдиқлансин, шу жумладан, 2016 йил 10 мартда «Buxgalter-Audit» МЧЖ томонидан ўтказилган «MAXSUSENERGOGAZ» АЖ 2015 йил молиявий ҳисоботлари текшируви бўйича ташқи аудит хулосаси ва 2016 йил 10 июнда «MAGNIT FINANS» МЧЖ мустақил аудитор «MAXSUSENERGOGAZ» АЖ молиявий ҳисоботи Халқаро молиявий ҳисобот стандартларига мувофиқ тузилганлиги ҳақида хулосаси тасдиклансин.\n2) "MAXSUSENERGOGAZ" АЖ Бошқарувининг 2015 йилдаги фаолияти қониқарли деб тан олинсин.\n3. 1) "MAXSUSENERGOGAZ" АЖда 2015 йил бўйича тараққиёт стратегиясига эришиш учун кўрилган чора-тадбирлар тўғрисида Бошқарувнинг ҳисоботи тасдиқлансин.\n1) Тафтиш комиссиянинг "MAXSUSENERGOGAZ" АЖнинг 2015 йилдаги молиявий-хўжалик фаолияти текширув натижалари бўйича йиллик ҳулосаси тасдиқлансин.\n2) Жамият Бошқаруви 2015 йил молиявий-хўжалик фаолияти текширув натижалари бўйича Тафтиш комиссия тафсияларини бажариш учун қабул қилсин.\n1) 2015 йил якунлари бўйича "MAXSUSENERGOGAZ" АЖнинг соф фойдани қуйидаги тартибда тақсимлансин:\nИшлаб чиқаришни ривожлантириш, техник қайта таъминот учун – 94,5 %\n- 3 050 479 минг сўм\nДивидендлар тўлови, шу жумладан "O'zneftgazqazibchiqarish" АКга, «Ўзбекнефтегаз» МХКга берилган улуш қисмларига ва бошқа акциядорлар улуш қисмига, бунда бир дона оддий эгасининг номи ёзилган ҳужжатларсиз акция учун дивиденд 400 сўмни (номинал кийматидан 10 %)ташкил қилади – 1,9 %\n60 528 минг сўм\nМеҳнат мухофазаси фонди – 3,6 %\n- 116 500 минг сўм\n3227507 минг сўм\n2) "MAXSUSENERGOGAZ" АЖ дивидендлари тўлови 2016 йил 15.07.дан 2016 йил 29.08.гача пул кўринишида пластик карточкаларига ёки акиядорларнинг аризаларига биноан уларнинг ҳисоб рақамларига ўтказилади.\n1) "MAXSUSENERGOGAZ" АЖ Кузатув кенгашининг қуйидаги таркиби тасдиқлансин:\n1. Хаджиханов Борийхон Абирханович - «Ўзбекнефтегаз» МХК қўмир-водород хамашёсини қазиб чиқариштизимларини мувофиклаштириш ва ривожлантириш бўлимининг бошлиғи;\n2. Ахунов Баходир Валиевич - "O'zneftgazqazibchiqarish" АК Бош механик ва махсус транспорт бўлимининг бош мутахассиси;\n3. Хакимов Давронбек Рустамбекович - «IDS Business Group» МЧЖдиректори;\n4. Убайдуллаев Олимжон Бокижонович - Иқтисоднинг турли тармоқларида тадбиркор-инвестор;\n5. Жангабаев Шымберген Тажибаевич - "MAXSUSENERGOGAZ" АЖ Касаба уюшмаси қўмитасининг озод этилган Раиси.\n2) "MAXSUSENERGOGAZ" АЖ Кузатув кенгаши аъзолари Ўзбекистон Республикасининг «Акциядорлик жамиятлари ва акциядорларнинг ҳуқуқларини ҳимоя қилиш туғрисида”ги Қонунинг 77-моддасига мувофиқ Кузатув кенгашининг Раисини сайлашсин.\n3) "MAXSUSENERGOGAZ" АЖ «Кузатув кенгаши тўғрисидаги Низом»ига мувофик "MAXSUSENERGOGAZ" АЖ Кузатув кенгашини мукофотлаш ҳажми белгилансин.\n1) "MAXSUSENERGOGAZ" АЖ Тафтиш комиссиясининг қуйидаги таркиби тасдиқлансин:\n1. Салаходжаев Рауфхон Фарходхонович - Ўзбекистон Республикаси Вазирлар Маҳкамаси қошидаги прогнозлаштириш ва макроиқтисодий тадқиқотлар институти катта илмий ходими;\n2. Горлова Евгения Сергеевна - Ўзбекистон Республикаси Вазирлар Маҳкамаси қошидаги прогнозлаштириш ва макроиқтисодий тадқиқотлар институти кичик илмий ходими;\n3. Шилова Наталья Викторовна - «O’zenergota’minlash» АЖнинг қимматли қоғозлар бўйича иқтисодчи.\n8. 1) Ўзбекистон Республикаси Президентининг 2015 йил 24.04. даги ПФ- 4720 сонли «Акциядорлик жамиятларида корпоратив бошқарувнинг замонавий усулларини жорий этиш бўйича чора-тадбирлар” тўғрисидаги Фармонига мувофиқ, намунавий ташкилий тузилма ва соҳа ҳусусиятларига биноан "MAXSUSENERGOGAZ" АЖ Ташқилий тузилмаси тасдиқлансин.\n1) "MAXSUSENERGOGAZ" АЖ Боқарувининг қуйидаги таркиби тасдиқлансин:\n1. Холмуродов Хуршиджон Холмуродович - Бошқарув Раиси;\n2. Джалалов Нодиржон Мирадилович - Бошқарув Раиси биринчи ўринбосари;\n3. Нурматов Улугбек Шарипович - Бошқарув Раиси ишлаб чиқариш бўйича ўринбосари (бош муҳандис);\n4. Закирова Ольга Хамитовна - Бошқарув Раиси молия бўйича ўринбосари;\n5. Туракулов Дилрух Зафарович - Бош ҳисобчи.\n10. 1) "MAXSUSENERGOGAZ" АЖ Уставиянги таҳрири тасдиқлансин.\n11. 1) "MAXSUSENERGOGAZ" АЖ Акциядорлар умумий йиғилиши, КузатувКенгаши, Тафтишкомиссияси, Бошқарув Низомлариниянги таҳририри тасдиқлансин.\n12. 1) Аффилланган шахс билан келгусида "MAXSUSENERGOGAZ" АЖ томонидан кундалик хўжалик фаолияти жараёнида акциядорларнинг кейинги йиллик умумий йиғилишигача бўлган даврда тузилиши мумкин бўлган битими (битимлари) маъқуллансин.\n13. 1) "MAXSUSENERGOGAZ" АЖниўртамуддатгава узоқ муддатга ривожлантиришнинг стратегияси тасдиқлансин.\n14. 1) "MAXSUSENERGOGAZ" АЖнингуч йил мобайнида талаб қилиб олинмаган дивидендлари, 2011 йил даври учун иловага мувофик, жамият даромадига киритилсин.\n1) "MAXSUSENERGOGAZ" АЖ Бошқарув Раисини ва Бошқарув аъзоларини ёллаш ҳақидаги меҳнат шартномалари, иловагамувофик, тасдиқлансин.\n2) Кузатув кенгашининг Раиси ижро этувчи орган - "MAXSUSENERGOGAZ" АЖ Бошқаруви аъзолари: Холмуродов Хуршиджон Холмуродович (Бошқарув Раиси); Джалалов Нодиржон Мирадилович (Бошқарув Раиси биринчи ўринбосари); Нурматов Улугбек Шарипович (Бошқарув Раиси ишлаб чиқариш бўйича ўринбосари (бош муҳандис)); Закирова Ольга Хамитовна (Бошқарув Раиси молия бўйича ўринбосари); Туракулов Дилрух Зафарович (бош ҳисобчи) - билан бир йил муддатга шартномалар тузсин.\n16. 1) "MAXSUSENERGOGAZ" АЖ бизнес-режаси параметрларининг бажарилиши бўйича ҳисоботини эшитиш ва Кузатув кенгашини 2016 йилда ўтказиладиган мажлисларини жадвали тасдиқлансин.\n6. "MAXSUSENERGOGAZ" АЖ Кузатув кенгаши аъзоларини тасдиқланиши:\n1. Хаджиханов Борийхон Абирханович «Ўзбекнефтегаз» МХК қўмир-водород хамашёсини қазиб чиқариш тизимларини мувофиклаштириш ва ривожлантириш бўлимининг бошлиғи 0 - 217 527\n2. Ахунов Баходир Валиевич "O'zneftgazqazibchiqarish" АК Бош механик ва махсус транспорт бўлимининг бош мутахассиси; 0 - 104 127\n3. Хакимов Давронбек Рустамбекович «IDS Business Group» МЧЖдиректори; 0 - 104 127\n4. Убайдуллаев Олимжон Бокижонович Иқтисоднинг турли тармоқларида тадбиркор-инвестор; 0 - 104 127\n5. Жангабаев Шымберген Тажибаевич "MAXSUSENERGOGAZ" АЖ Касаба уюшмаси қўмитасининг озод этилган Раиси. 0 - 104 127


Фарғонада ука ўз акасини чавақлаб, Шаҳрихонсойга улоқтирганликда гумонланмоқда\nҚува тумани яшовчиси, 19 ёшли Хисравбек Қаюмов икки шериги билан бирга ўзининг 26 ёшли акаси Козимжон Қаюмовни ўлдириб, жасадини Шаҳрихонсойга ташлади. Қотилликда гумонланаётганлар ҳодисадан уч кун ўтиб ҳибсга олинди. Бу Фарғона вилоятида сўнгги бир неча кун ичида рўй берган иккинчи шов-шувли қотилликдир.\nҚува тумани ҳуқуқ-тартибот идораларидаги Озодлик манбаларининг маълум қилишларича, айни туманнинг Тошҳовуз маҳалласида яшовчи 19 ёшли Хисравбек Қаюмов икки шериги билан бирга ўзининг акаси 26 ёшли Козимжон Қаюмовни ўлдириб, жасадини туман ҳудудидан ўтувчи Шаҳрихонсойга ташлаган.\nТерговни олиб бораётган гуруҳга яқин манбанинг билдиришича, воқеа 1 февралга ўтар кечаси Қува шаҳри четидаги Тошҳовуз маҳалласи ҳудудида рўй берган.\nМанбанинг айтишича, қотилликка “ака-укалар ўртасидаги оилавий низо” сабаб бўлган бўлиши мумкин.\nДастлаб бу ҳақда Озодликка WhatsApp орқали хабар йўллаган ички ишлардаги манбанинг баён қилишича, Хисравбек Қаюмов ёшликдан бирга ўсган тенгқур ўртоқлари Асилбек Бозоров ва Нозим Наримовлар билан “ўзаро жиноий тил бириктириб, акасини ўлдириш режасини тузишган”.\nУнга кўра, Асилбек акасини “таниш қиз орқали маҳалланинг овлоқ жойига чақиради”.\n“У ерда қотилликка тайёр турган, Хисравбекнинг ўртоғи Асилбек Бозоров ўзи билан олиб келган йўғон ёғоч билан Козимжон Қаюмовнинг бош қисмига зарба билан бир неча маротаба уриши натижасида Козимжон Қаюмов ерга йиқилади. Нозим Наримов ва Хисравбек Қаюмовлар унинг турли жойларига тепа кетишади, укаси ўз ёнида олиб юрадиган пичоқ билан акасининг кўкрак, бўйин ва орқа кўкрак ва қорин қисмларига қаттиқ-қаттиқ санчиб олади. Қаюмов Козимжон олган ўта оғир тан жароҳатлари туфайли воқеа жойининг ўзида вафот этади”, – деб ёзади Озодликка WhatsApp орқали боғланган ички ишлардаги манба.\nҚотиллик тафсилотларидан воқиф бўлган бир-биридан мустақил манбаларнинг маълум қилишларича, учовлон Козимжон Қаюмовнинг оёқ-қўлини боғлаб, жасадни қум қопга солиб, Шаҳрихонсойга улоқтиришади.\nКозимжон Қаюмовнинг сув устига қалқиб чиққан жасади воқеадан уч кун ўтиб, 3 февраль куни эрталаб милиция ходимлари томонидан топилган.\nТезкор қидирув амалиёти натижасида Хисравбек Қаюмов ва унинг икки шериги айни куннинг ўзида тушликдан сўнг қўлга олинган.\nАмалиёт тафсилоти Озодликка маълум эмас.\nТерговни олиб бораётган гуруҳга яқин манбанинг Озодликка айтишича, қотилликка “ака-укалар ўртасидаги оилавий низо” сабаб бўлган.\nАммо, у қўшимча тафсилотларга эга эмаслигини билдирди.\nҚаюмовлар оиласини яқиндан таниган қувалик ўқитувчига кўра, Қува Компьютер технологиялари касб-ҳунар коллежининг 3-босқич талабаси бўлган Хисравбек ва унинг Андижон Давлат тиббиёт институтининг 6-босқич талабаси бўлган акаси Козимжон ўртасида “эскитдан келишмовчилик бўлган”.\n“Уларнинг ота-онаси анча йил олдин ажрашиб кетган. Болаларни онаси ёлғиз катта қилган. Фарзандлар ўртасида эскитдан келишмовчилик бўлган экан. Козимжон ўқишим контрактига пул топиб берасан, деб укасини ва онасини бир неча марта урган экан”, деди қувалик ўқитувчи.\n“Бу воқеа бутун Қувани оёққа турғизиб юборди”, дейди Хисравбекка Қаюмовга дарс берган Қува Компьютер технологиялари касб-ҳунар коллежи ўқитувчиларидан бири.\nУнинг айтишича, қотиллик юзасидан 7 январь куни Қува шаҳрида Фарғона вилояти ҳокими бошчилигида вилоят фаолларининг йиғилиши бўлиб ўтган.\n“Вилоят ҳокими, профилактика нозирлари, вояга етмаганлар билан ишловчилар иштирокида икки юзу эликка яқин ўқитувчи билан йиғин ўтказдик. Жуда қаттиқ гаплар бўлди. Аслида биз ўқитувчилар вақтида болалар тарбиясига етарлича эътибор бермаганимиз, улар орасида тушунтириш ишлари олиб бормаганимиз учун мана шунақа воқеа юз берди. Жуда ёмон бўлди. Биз айбдормиз”, деди Қува Компьютер технологиялари касб-ҳунар коллежи ўқитувчиси.\nУнинг илова қилишича, Хисравбек Қаюмов ва унинг икки шериги ҳибсга олинган куннинг ўзидаёқ улар таълим олган муассасалар раҳбарлари милиция бўлинмаларига чақирилиб, сўроққа тутилган.\nТерговни олиб бораётган гуруҳга яқин манбанинг айтишича, Хисравбек Қаюмов ва унинг шериклари одам ўлдиришда айбланиб, Фарғона шаҳридаги тергов изоляторига олиб кетилган.\nТергов жараёнининг уч ой давом этиши кутилмоқда.\nБу сўнгги бир неча кун ичида Фарғона вилоятида рўй берган ягона шов-шувли қотиллик эмас. 7 февраль куни вилоятнинг Олтиариқ туманида бир оиланинг беш нафар аъзоси, жумладан 2 нафар ёш бола босқинчилик қурбони бўлди.\nОлтиариқ тумани Тинчлик шаҳарчасида яшовчи Мадаминовлар оиласининг беш аъзосини, жумладан икки нафар ёш болани ўлдириб, ёқиб юборганликда гумонланган икки шахс қўлга олинди. Терговчиларнинг гумон қилишича, ҳибсга олинганлар оила бекасининг жиянлари бўлиб, улар холасининг машинага йиққан пулини ўғирлаш мақсадида оила аъзоларини ўлдириб, кейин мурдаларга ўт қўйишган.


ХОРАЗМДА O’ZLIDEP ТАШАББУСИ БИЛАН ХОТИН-ҚИЗЛАР ТИББИЙ КЎРИКДАН ЎТКАЗИЛМОҚДА\nТадбиркорлар ва ишбилармонлар ҳаракати — Ўзбекистон Либерал-демократик партияси Урганч шаҳар кенгаши “Аёллар қаноти” ташаббуси билан “Соғлом оила—мустаҳкам оила” доирасида “Юлдашева Меҳрибон хусусий клиникаси”да тадбир ташкил этилди.\nТадбирдан кўзланган мақсад оилаларда маънавий соғлом муҳитни қарор топтириш, хотин-қизларни қўллаб-қувватлаш, уларниннг ижтимоий-сиёсий ва тиббий маданиятини юксалтириш орқали соғлом ва мустаҳкам оилани қарор топтиришдан иборатдир. Бу борада партия Хоразм вилоят кенгаши “Аёллар қаноти” томонидан хотин-қизларнинг саломатлигини яхшилаш мақсадида тизимли ишлар амалга ошириб келинмоқда.\nТадбир давомида бепул тиббий кўрик ташкил этилиб, унда 30 нафарга яқин хотин-қиз шифокорлар кўригидан ўтказилди.\n— Юртимизда хотин-қизларга жуда катта эътибор қаратилмоқда, — дейди “Тинчлик” МФЙ маслаҳатчиси Шакаржон Сапаева. — Маҳалламизда яшаётган уй ва жамаоат ишларида фаол бўлган аёллар бундай кўрикларга вақт ажратиши қийин. Биз учун шундай тиббий кўриклар ташкил этган О`zLiDePдан жуда миннатдормиз.


“Роскмос”нинг юқори лавозимли ходими хизмат сафаридан Россияга қайтмади\n28 май 2020, Тошкент вақти: 06:04\n"Союз" космик кемаси.\nРоссиянинг “Роскосмос” агентлигининг Сунъий йўлдош ва баллистик ракеталар илмий тадқиқот институти бош директори Юрий Яскин институтда молиявий тафтишлар фонида чет эл сафаридан Россияга қайтмади.\nБу ҳақда хабар Россия матбуотига кўра, Яскинни “Роскосмос” апрель ойида хизмат сафари билан хорижга юборган, аммо у мамлакатга қайтмаган.\nТадқиқот институтида 1993 йилдан бери ишлаб келаётган Яскин 2012 йилда бош директор лавозимига тайинланган.\nРоссия расмийлари йил бошидан бери институтда 14 аудит ва тергов ишини очди.\nҲозирча Яскин қаерда эканлиги номаълум. Шундай бўлса-да, “Коммерсантъ” газетаси уни яқинда Грецияда кўришганини хабар қилди.


ГЕОЛОГ ВА КИТОБ - Ўзбекистон Янгиликлари\nГЕОЛОГ ВА КИТОБ\nҲар йили апрел ойининг биринчи якшанбаси “Геологлар куни” сифатида нишонланади. Шу муносабат билан ушбу кунни касб байрами сифатида нишонловчи Ўзбекистон Республикаси Геология фанлари университети томонидан тадбир ташкил этилди. Давра суҳбати “Китоб – энг содиқ ҳамроҳ” шиори остида ўтказилаётганлиги боис Алишер Навоий номидаги Миллий кутубхонада бўлиб ўтди. Унда Геология фанлари университети профессор-ўқитувчилари, Навоий кутубхонаси ва Ўзбекистон Республикаси Давлат геология қўмитаси вакиллари ва ОАВ ходимлари иштирок этишди. Тадбирда сўзга чиққанларнинг ўз касбий фаолиятлари, унда эришилган самарали ютуқ ва натижалари, келгусидаги режалари тўғрисидаги маърузалари эндигина бу соҳага қадам қўяётган бўлажак геологларнинг танлаган соҳасига бўлган қизиқишини яна бир карра ошишига хизмат қилди.\nГеология соҳасини ривожлантиришда энг муҳим жараён “талаба – китоб – маънавият – маърифат” йўналишида шаклланади. Айнан китоблар ва мавзувий босма нашрлар талабаларга ўз соҳаларини чуқур ўзлаштиришларида кўмак беради. Ҳар қандай соҳани мукаммал ўрганишда китоб энг катта омил бўлгани сингари геология ривожида ҳам бу жуда муҳим.\n“Соҳамиз жуда ҳам қизиқарли. Бизнинг оиламизда дадам айнан мана шу йўналишда ишлаганлари учунми, мен ҳам шу соҳада ишлашга қарор қилганман. Ҳали эндигина бошланғич курсда ўқияпман. Эндиликда устозларимиз ва албатта, китоблар орқали соҳамни чуқур ўрганиб, келажакда ўз ҳиссамни қўшиш истагидаман” – дейди Ўзбекистон Республикаси Геология фанлари университети 1-босқич талабаси Зухриддин Тожибоев.\nТадбирнинг иккинчи қисмида кутубхона бўйлаб экскурсия ташкил этилди. Унда талабаларга соҳага боғлиқ янада кўпроқ маълумотларга эга бўлишлари учун турли адабиётлар тавсия этилди.


АСАЛДАН 25 ТА ШИФОБАХШ РЕЦЕПТ | Суғдиёна биринчи аёллар электрон журнали\nАсалнинг шифобахш хусусиятлари ҳақида жуда кўп ёзиш мумкин. У фойдали ширинлик ҳамда дори сифатида ҳар бир уйда бўлиши керак. Етти мўъжизанинг бири бўлган асал турли касалликларга дармон бўлишда чинакам мўъжиза экани қадимдан исботланган.\n…эрталаб ва кечқурунлари бир чойқошиқ асални оғизга солиб, шимиб юрилса, фойда қилади.\nҚадимги Мисрда асал қиммати пулга тенглаштирилган. Бу анъана кейинчалик Римга ҳам ўтган. У ерда жарима пул, мол-хол ёки асал билан тўлангани маълум.\n1 кг. асал олиш учун асаларилар 4.500 марта учиб, 6-10 млн. гулдан нектар йиғади.\nАсал келтирувчи арилар умуман ухламайди.


#100кун: 'Мирзиёев Каримовдан кўпроқ Назарбоевга ўхшайди' - BBC News O'zbek\n#100кун: 'Мирзиёев Каримовдан кўпроқ Назарбоевга ўхшайди'\nФото муаллифлик ҳуқуқи ICG\nImage caption Мирзиёевга Каримовдан оғир мерос қолган.\nБрюсселда жойлашган Халқаро инқироз гуруҳининг айтишича, 100 кун Каримовнинг ўлимидан сайловларгача ўтган вақт оралиғида пайдо бўлган барча муҳим саволларга жавоб топиш учун етарли эмас.\nЯъни Мирзиёевнинг ваъдалари шунчаки сайлов кампаниясидаги тактикамиди ёки мамлакатнинг сиёсий, иқтисодий ва ижтимоий муаммоларини ечишга қаратилган самимий ёндошувми?\nГуруҳ чиқарган ҳисоботда айтилишича, Мирзиёевнинг муваққат президент сифатидаги дастлабки қадамлари ҳукуматдаги ўзгаришлар орқали ўз ҳокимиятини мустаҳкамлашга қаратилди.\n2002-2012 йилларда бош вазир ўринбосари лавозимида ишлаган Абдулла Арипов 14 сентябр куни айни лавозимга қайтарилди.\nҚасамёд маросимидан сўнг эса Мирзиёев парламентнинг ҳар икки палатаси маъқуллаши билан Ариповни бош вазирликка тайинлади.\nМирзиёев Ўзбекистондаги ҳақиқий аҳволни биладиган одам, у шароитни яхшилашга қодир\nЎз вақтида эҳтимолий рақиб сифатида кўрилган Рустам Азимов эса (Халқаро инқироз гуруҳи Азимовнинг Оксфорда таҳсил кўрганини айтган-таҳр) макроиқтисодий ривожланиш ва хорижий сармоялар бўйича бош вазир ўринбосари лавозимини сақлаб қолди, аммо Молия вазирлигини собиқ иқтисодиёт вазири (2006-2009) Ботир Хўжаевга олдириб қўйди.\nШу тариқа Мирзиёев Азимовга ким хўжайин эканини кўрсатиб қўйди.\nПрезидент шунингдек, 16 январ куни ўтган ҳукумат мажлисида Азимов 11 йил давомида бошқариб келган Молия вазирлиги аппаратини кескин танқид қилди ва уни ўз-ўзига танқид билани ёндашиш ҳақида огоҳлантирди.\nИноятов билан муносабатлар\nҲисобот муаллифларининг ишонишича, Рустам Азимовнинг четлатиши МХХнинг қудратли раҳбари Рустам Иноятовнинг маъқуллаши билан амалга ошган.\nУларга кўра, Мирзиёевнинг Иноятов билан яқиндан ишлаётгани унинг ўзига ишончидан дарак беради.\n72 ёшли Иноятовнинг соғлиги ёмон экани айтилади.\nУнинг муовини Шуҳрат Ғуломов эса қуйироқ лавозимга, МХХ Сурхондарё вилоят бошқармасига ўтказилган.\nImage caption Мирзиёевнинг Иноятов билан муносабатлари мураккаб деб ишонилади.\nХалқаро инқироз гуруҳига кўра, МХХ даги муҳим одамлар ва алал-оқибат, Иноятовнинг ўзини ҳам ўз одамлари билан алмаштириш Мирзиёевга том маънода ўзининг мутлақ ҳокимиятини ўрнатиш имконини беради.\nАммо хабарларга кўра, Иноятов истаса, ҳали ҳам Мирзиёевга муамо чиқариш қудратига эга.\nКўпгина иқтисодий ислоҳотлар, хусусан, ўзбек амалдорларини қора бозордаги даромадлардан маҳрум қилувчи валюта сиёсатини эркинлаштириш чораларининг қаршиликка учраётгани сабаби шунда деб тахмин қилинади.\nҲисоботда айтилишича, минтақавий раҳбарлар ва МХХ генералларидан кейин Мирзиёев қўлга олиши ёки нейтраллаштириши зарур бўлган соҳа жиноий оламдир.\nҲисобот муаллифларига кўра, мамлакатдаги фоҳишабозлик, гиёҳванд моддалар, пул ювиш ва иддао қилинишича, ҳукуматдаги лавозимларни сотиш билан шуғулланадиган ўзбек жиноий гуруҳлари Россия ёки Украинадаги ўзларига ўхшаган гуруҳлар билан чамбарчас боғлиқ.\nМирзиёевнинг Иноятов билан яқиндан ишлаётгани унинг ўзига ишончидан дарак беради.\nМирзиёев ўзининг 13 йиллик бошқаруви давридан ҳаммани ва нарсани билади.\nУнинг ўзи Президент сифатида ҳукумат аъзоларига "Менинг фожиам шундаки, мен ҳаммангизни биламан", деб айтди.\nМирзиёевнинг ўзи ҳам бу "фожиа"га ҳаммуаллифлигини эслатган Халқаро инқироз гуруҳига кўра, унинг ушбу баёноти ўз ҳокимиятини ўрнатиши баробарида эски ҳамкасбларидан узоқлашаётганини англатади.\nҲисобот муаллифларининг ишонишларича, одамларнинг дардларига қулоқ солиши ва амалдорларни очиқча танқид қилиши халқ орасида Мирзиёевни машҳур қилди.\n"Мирзиёев Ўзбекистондаги ҳақиқий аҳволни биладиган одам, у шароитни яхшилашга қодир", дея 55 яшар ўқитувчининг сўзларидан иқтибос келтирган Халқаро инқироз гуруҳи.\nЎзбекистондан қайтган ғарблик журналист эса "Мирзиёев Каримовдан кўпроқ Назарбоевга ўхшайди" деб айтган.\nАммо Ўзбекистонда коррупцияга қарши гапириш ҳануз хавфли.\nImage caption Шу ҳафта сўнггида Мирзиёев Қозоғистонга давлат ташрифи билан боради.\nБуни тадбиркор Олим Сулаймоновнинг тақдири яққол кўрсатган.\nYouTube орқали Президентга арз қилган тадбиркорнинг мурожаати бутун ишбилармонларнинг арзу додини ўзида ифодалаганди.\nАммо Сулаймоновнинг 15 февраль куни фирибгарлик ва туҳмат айблари билан ҳибсга олиниши ҳукумат ўзига қарши танқидларга қанчалик чидамли экани борасида саволларни пайдо қилган.\nКаримовнинг аянчли мероси\nКенг тарқалган порахўрлик ва давлат мулкини талон-тарож қилиш йирик шаҳарларда бу йил ҳам газ ва электр тақчиллигини келтириб чиқаришда давом этди.\nКаримов туғилган Самарқанд шаҳри январ ойида зулмат ичида қолди.\nМарказий Осиёнинг бошқа ҳудудларида бўлгани каби, инфратузилма вайрон бўлган ва тикланиши ҳамда замонавийлаштирилиши керак.\nХалқаро инқироз гуруҳи Мирзиёевнинг Ўзбекистоннинг ҳамма икир-чикиридан хабардорлиги, молиявий ислоҳотлардан тортиб соғлиқни сақлаш ва таълимгача, қурилишдан тортиб коррупция ва жиноятчиликка қарши курашга қадар барча соҳаларда фаоллигини эътироф этган.\nЎзбекистоннинг барча даражадаги давлат хизматчилари ҳозир Президент қўяётган талаблардан босим остида.\nГуруҳ ҳисоботида айтилишича, вазирлик ва қўмиталар билан ишлаётган ғарблик расмийлар уларнинг одатдагидан анчайин асабий эканликлари сезилишини айтганлар.\nХалқаро инқироз гуруҳи чоп этган ҳисоботнинг қисқа мундарижаси "Мирзиёевнинг 100 куни" туркумидан лавҳаларимизни бошлаб беради.\nСизнингча, Президент 100 кунда нималарга эришди?\nФикр ва мулоҳазаларингизни ижтимоий тармоқларда биз билан баҳам кўришингиз мумкин.\nЭлектрон манзилимиз: uzbek@bbc.co.uk\nҲафта давомида айни мавзуга бағишланган дастурларимизни кузатиб боринг ва уларда иштирок этинг.


Қамашида қиймати қарийб 7 млрд сўмлик спорт мажмуаси қурилмоқда – Teleradio.UZ\nBosh sahifaSPORTҚамашида қиймати қарийб 7 млрд сўмлик спорт мажмуаси қурилмоқда\nҚамашида қиймати қарийб 7 млрд сўмлик спорт мажмуаси қурилмоқда\nҚашқадарё вилояти Қамаши туманида қиймати 6 млрд 771 млн сўмга баҳоланган спорт мажмуаси бунёд этилмоқда.\nВазирлар Маҳкамасининг 2018 йил 2 июндаги қарори билан тасдиқланган манзилли дастурга кўра, Жисмоний тарбия ва спортни ривожлантириш жамғармаси маблағлари ҳисобидан жорий йилда вилоятдаги 3 та объектда қурилиш ва реконструкция ишларини олиб бориш белгиланган.\nЖумладан, Қамаши туманидаги болалар ва ўсмирлар спорт мактабида замонавий типдаги спорт мажмуаси бунёд этилиши кўзда тутилган. Объект йил охирига қадар фойдаланишга топширилади. Спорт бино-иншоотларини барпо этиш учун 3 гектарга яқин ер майдони ажратилган.\nМажмуа очиқ спорт майдонини ҳам ўз ичига олади. Унда 90х50 метр ўлчамдаги стадион қурилади. Шунингдек, ядро улоқтириш, қумга сакраш, югуриш майдончалари ҳам мавжуд. Ёпиқ бино-иншоотда ҳам олимпия ўйинларига киритилган кўплаб асосий спорт турлари билан шуғулланишга шароит яратилади.\n“Янги мажмуа қурилишида жаҳон талабидан келиб чиқиш, эски намунавий типдан воз кечишга асосий эътибор қаратилган, – деди объект қурилишини амалга ошираётган «Янги иморат» МЧЖ иш юритувчиси Нормурод Суяров. – Мазкур мажмуада келгусида қамашилик болалар ва ўсмирлар 10 дан ортиқ спорт тури билан шуғулланади”.


Чет эллик меҳмонлар Ўзбекистонга 'таҳдид'ми? - BBC O'zbek\nЧет эллик меҳмонлар Ўзбекистонга 'таҳдид'ми?\nImage caption Президент Каримов Ўзбекистоннинг меҳмондўстлигини кўз-кўз қилиб келади\nЎзбекистон давлат телевидениеси хорижликларга ўзбек визасини расмийлаштиришда кўмак берган маҳаллий ширкат эгаларини "фош этувчи" кўрсатув намойиш этган.\n3 апрел куни Ўзбекистоннинг биринчи телеканали орқали кўрсатилган дастур "Хатар билан ўйнашиш" деб номланади.\nДавлат телеканалининг мухбири томонидан сўроққа тутилган тадбиркор 2013 йилнинг февралидан буён 300 нафар чет элликни Ўзбекистонга таклиф қилганини айтади.\nУларнинг кўпчилиги Покистон ва Хитой фуқаролари бўлган.\n"Мен уларга ўзбек визаси олишга ёрдам бердим", -дея иқрор бўлади маҳаллий тадбиркорлардан бири.\nКўрсатувда номи тилга олинган бошқа бир тадбиркор аёл эса 42 нафар хорижликка Ўзбекистон визасини расмийлаштиришга ёрдам бергани айтилган.\n"Уларнинг 31 нафари покистонликлар", дейилади кўрсатувда.\nУнда номи тилга олинган тадбиркорлар, маълум бўлишича, Саудия Арабистони, Сурия ва Ҳиндистон каби давлатлар фуқароларининг Ўзбекистонга сафар қилишларига ёрдам беришган.\nАйни пайтда таклиф қилинган хориж фуқароларининг биронтаси Ўзбекистон қонунларини бузганликлари ҳақида ҳеч нарса дейилмайди.\n'Олов билан ўйнашиш'\nКўрсатув муаллифлари тадбиркорларни "жуда кўп хорижликларни Ўзбекистонга ташриф қилганлари ҳолда улар билан ҳеч қандай бизнес қилмаганликларини" танқид қилишади.\n"Бу каби ноқонуний фаолият мамлакатимизнинг миллий хавфсизлигига таҳдиддир", дейилади дастурда.\nМахсус дастур муаллифларининг фикрича, мамлакат фуқароларининг ўзлари танимаган хорижликни Ўзбекистонга таклиф қилишлари "олов билан ўйнашиш"дир.\n"Шунинг учун ҳар биримиз ҳушёр ва огоҳ бўлишимиз даркор", - дея хулоса қилади кўрсатув.\nАммо тадбиркорларни низомда кўрсатилган фаолият тури ўрнига виза билан шуғулланишга ундаган сабаблар ёритилмаган.\nЧет эллик тадбиркорларнинг сафарларидан ҳеч қандай "бизнес натижа" бўлмаганининг сабаблари ҳам маълум эмас.\nЎзбекистон пост совет ҳудудида хорижий сармоя муҳити энг ёмон бўлган давлатлардан бири сифатида кўрилади.\n'Қайтиб Ўзбекистонга бормайман'\nМамлакатда сўнгги йилларда сармоядорларнинг ҳуқуқларини кафолатловчи кўплаб қонун ва ҳукумат қарорлари қабул қилганига қарамай, амалда хорижий иш одамлари Ўзбекистонга сафар қилиш ва у ерда иш юритишнинг қийин эканидан нолийдилар.\nЎтган йил августида Фарғона водийсида иш имкониятларини ўрганиш мақсадида сафар қилган туркиялик тадбиркор, ўзининг сўзларига кўра "жонини зўрға қутқариб қолган".\nУнинг айтишича, бир кун кўрсатилган меҳмонхонада қолмагани учун Тошкент аэропортида чегарачилар 4 минг АҚШ доллари миқдорида жарима ёки 3 йил қамоқ жазоси билан таҳдид қилишган.\n"Охири Туркия консулининг аралашуви билан ёнимдаги бор пулни бериб, қутулдим. Энди қайтиб Ўзбекистонга бормасам керак", - дейди номи тилга олинишини истамаган туркиялик тадбиркор Би-би-си билан суҳбатда.\nШу кунларда Ўзбекистондаги интернет нашрлари Туркия элчисининг Самарқанд ва Бухоро шаҳарлари билан Туркия орасида тўғридан-тўғри ҳаво қатновини йўлга қўйиш таклифи билан чиққанини ёзган.\n"Ўзбектуризм" миллий компанияси матбуот хизматига таяниб тарқатилган хабарда айтилишича, элчи Намик Гунер Эрпул "Ўзбектуризм" раҳбарлари билан учрашувда шунингдек, "Тошкент – Истанбул" йўналишидаги учоқ қатновларини кўпайтириш зарурати ҳақида ҳам гапирган.\nАммо хабарда ўзбек расмийлари Туркия элчисининг таклифини қандай қаршилашгани ҳақида ҳеч нарса дейилмайди.\nКузатувчиларга кўра, Ўзбекистон ва Туркия ўртасидаги муносабатларнинг совуқлиги ва сўнгги йилларда турк бизнесига ўтказилган босимлар назарда тутилса, икки ўртадаги борди-келдиларнинг кўпайишини кутиш қийин.\nЯнги қонун Ўзбекистонга сармоядорларни жалб қила оладими?


18:45 / 10.04.2019 3142 pdf Ўқиш режими + -\nАбу Ҳурайра розияллоҳу анҳу Расулуллоҳ соллаллоҳу алайҳи васалламдан ривоят қилади: “Мўмин оқкўнгил ва олийжаноб (инсон)дир. Фожир эса маккор ва разил(кимса)дир” (Бухорий , Абу Довуд, Термизий, Аҳмад, Ҳоким, Табароний ва Абу Яъло ривояти. Ривоят санади саҳиҳ).\nБу ҳадисда икки тоифанинг сифати келтирилмоқда, Расулуллоҳ соллаллоҳу алайҳи васаллам бизларга ҳақиқий мўмин қандай бўлишини таълим бериб, фожир кимсага хос бўлган иллатни баён қилмоқдалар.\nРивоятда аввал мўминнинг сифати зикр қилиниб, кейин фожирга хос бўлган одат эслатилмоқда. Эътибор бериб қаралса, бу ерда гап кофир ёки мушриклар ҳақида кетаётгани йўқ. “Мен мусулмонман”, деб кўкрак керадиган, аммо мўминларга хос бўлган хулқ ва сифатлардан бегона бўлганлар орамизда кам эмас. Ривоятни ўрганар эканмиз, мўмин киму, фожир ким ва уларга қай тарзда муносабатда бўлиш кераклигини билиб оламиз.\nХаттобий “Маолим” китобида: “Мақтовга лойиқ мўминнинг одати ва табиати соддалик, ёмонликка кўп ҳам аҳамият беравермаслик, унинг изига тушиб, текшириб юрмасликдир. Бу унинг нодонлигидан эмас, балки олийжаноблиги ва хулқи гўзаллигидандир. Фожирнинг одати эса маккорлик, ҳийла ишлатиш, ёмонликнинг тагига етишда чуқур кетишдир. Бу унинг ҳийлага усталиги ва пасткашлигидандир”, деган.\nИбн Асир айтади: “Мўмин содда, карами кенг ва сахий одамдир. У макр-ҳийлага уста эмас, итоатгўйлиги ва мулойимлиги билан баъзан алданиб қолиши ҳам мумкин. Одамлар бундайлар ҳақида “содда йигит”, “содда қиз”, деб қўйишади. Маккорлик эса бунинг аксидир”.\nМўмин банданинг ботини билан зоҳири бир хил бўлади. Бу нарса унинг соддадиллиги, оқкўнгиллилиги, гапирган гапи ва хатти-ҳаракатларидан билиниб туради. Мўмин банда учун бировларга нисбатан кек сақлаш, гина-кудурат кабилар ёт саналади. Яна бир тоифа одамларда эса, гарчи ўзи мусулмон бўлса ҳам, соддалик, мулойимлик деган нарсадан асар ҳам бўлмайди. Бундай кимсалар табиатида қувлик, айёрлик сифатлари устун туради. Унинг қилаётган иши, умуман тутган йўли одамларга ташқи тарафдан яхши ва манфаатли бўлиб кўриниши мумкин, аммо бундай кимса фақат ўз фойдасини кўзлайди, ўзгалар манфаати билан ҳисоблашмайди. У билан муносабатда бўлсангиз, унинг айёрлиги ва маккорлиги кўриниб қолади.\nМўмин банда кўнглида кири йўқ, оқ кўнгил бўлгани сабаб ҳаётда алданиб қолиши мумкин. Лекин буни унинг лақма эканини билдирмайди. Бу мўминнинг табиатига хос бўлиб, у ёлғон-яшиқ нарсалардан узоқ бўлгани, одамлардан яхши гумон қилгани сабаб ҳам одамларни ўзига ўхшаган тўғри ва ҳалол деб ўйлайди ва кўп ҳолларда аладаниб қолади. Аммо алданишнинг ҳам меъёри бор. Шу ўринда “мўмин бир чуқурга икки марта йиқилмайди” ҳадисини, қолаверса мўминлар сергак, ақлли, фатонатли ва фаросатли бўлишлари лозимлиги ҳақида келган тавсияларни ҳам унутмаслик лозим.\n1. “Мўмин мўминнинг биродаридир. Шундай экан, мўмин биродарининг савдоси устига савдо қилиши, то ўзи воз кечмагунича биродари совчилиги устига совчи қўйиши ҳалол эмас” (Муслим ривояти).\n2. “Мўмин мўмин учун бир-бирини ушлаб турувчи бино кабидир” (Бухорий, Муслим ва Насоий ривояти).\n3. “Мўмин(лар) бир киши кабидирлар. Агар унинг боши оғриса, унинг ҳамма ери оғрийди. Агар унинг кўзи оғриса, унинг ҳамма ери оғрийди” (Муслим ва Аҳмад ривояти).\n4. “Одамларнинг моллари ва жонлари ундан омон бўлган (одам) мўминдир. Гуноҳ ва маъсиятни тарк қилган (одам ҳақиқий) муҳожирдир” (Ибн Можа ва Аҳмад ривояти).\n5. “Мўмин мўминнинг ойнасидир. Мўмин мўминнинг биродаридир. У биродарига зиён келтирадиган йўлларни тўсади ва уни орқасидан ҳимоя қилади” (Бухорий “Ал-адабул-муфрад”да ва Абу Довуд “Сунан”да ривоят қилган).\n6. “Мўмин оқкўнгил ва олийжаноб (инсон)дир. Фожир эса маккор ва разил (кимса)дир” (Абу Довуд, Термизий ва Аҳмад ривояти).\n7. “Мўмин (одамлар билан) тез эл бўладиган кишидир. Киришиб кета олмайдиган ва эл бўлмайдиган одамда яхшилик йўқ” (Аҳмад ривояти).\n8. “Ҳар бир яхшиликда кучли мўмин Аллоҳ учун заиф мўминдан яхши ва севимлироқдир...” (Муслим, Ибн Можа ва Аҳмад ривояти).\n9. “Мўмин битта ичакка овқат ейди, кофир эса етти ичакка овқат ейди” (Бухорий, Муслим, Термизий ва Аҳмад ривояти).\n10. “Мўмин пешонасида тер билан вафот этади” (Термизий, Насоий, Ибн Можа ва Аҳмад ривояти).\nМухаммаджон 10:48 / 04.05.2020\nУЗИмга керакли куп насоса олдим.\n14:10 / 24.03.2017 1663\nХаёлдан ўтувчи ўй-фикрлар масъулияти\n15:00 / 24.03.2017 2122\n752 07:10 / 30.04.2019\nЎлимдан огоҳ бўл\nСуфён ибн Ҳусайн айтади .Умар ибн Абдулазиз бир куни йиғлаб уйғонди. .Эй мўминларнинг амири, сизга нима бўлди, дейишди. .Тушимда бир чолни кўрдим, у менинг олдимга давоми...\n776 09:08 / 08.12.2019\nДўстимнинг илтимосига кўра принтердан бир маълумотни қоғозга чиқараётган эдим. Бирдан қурилмага варақ тиқилиб, ишламай қолди. Ўзимча жиҳозни тузатмоқчи бўлдим. давоми...\n4035 17:20 / 18.03.2019\nАли ибн Абдуллоҳдан ривоят қилинади .Яҳё ибн Саиднинг ҳузурида эдик. У бир кишига .Қуръондан ўқи,, деди. У Духон сурасини ўқиди. У қироатни бошлаганда Яҳё ибн Саидга давоми...\n314 08:00 / 01.08.2020